title: Israelin kuningaskunta

text:
Suuret Israelin massat palvoivat useita jumalia, joita jahvelaiset pitivät epäjumalan palvelemisena. Israelin kansalle tulleiden onnettomuuksien jahvelaiset katsoivat johtuvan tästä epäjumaluudesta. Baalia palvottiin riettain juhlin ja veriuhrein, joihin liittyi kultillista prostituutiota.
Pitkään valtionuskontona Jahven oppi teki kompromisseja Kanaanin maan uskonnon kanssa, ja vallitsi monolatria. Muitakin jumalia oli, mutta yhtä palvottiin virallisesti eniten. Jahve oli kansallinen jumala, niin kuin Moabin Kemos. Joossia poisti Siionin temppelistä kumpaakin sukupuolta edustavat temppeliportot.


title: Henrik VI

text: Henrik VI on ollut seuraavien hallitsijoiden nimenä:


title: Morgan Freeman

text: Morgan Porterfield Freeman Jr. (s. 1. kesäkuuta 1937 Memphis, Tennessee) on yhdysvaltalainen näyttelijä, joka on tehnyt pitkän uran sekä teatterissa että elokuvissa. Hänen elokuviinsa kuuluvat muun muassa "Armoton", "Rita Hayworth – avain pakoon", "Seitsemän" ja "Million Dollar Baby". Freeman on voittanut urallaan muun muassa Oscarin, Golden Globen ja useita teatterialan palkintoja. Hänen tavaramerkkiroolinsa on viisas vanhus, jollaista hän on esittänyt lukemattomia kertoja.


title: Morgan Freeman

text: Morgan Freeman syntyi 1937 Memphisissä nelilapsisen perheen nuorimmaksi. Hänen vanhempansa olivat Morgan Porterfield Freeman ja Mayne Edna. Perhe muutti Memphisistä Chicagoon, missä vanhemmat erosivat. Mayne-äiti lähti Morganin ja tämän siskon kanssa Mississippin Greenwoodiin. Morgan Freeman kiinnostui teatterista jo kouluaikana ja voitti seitsemännellä luokalla osavaltion draamakilpailun. High schoolin jälkeen Freeman värväytyi ilmavoimiin ja opiskeli sen jälkeen draamaa Los Angeles City Collegessa. Hän yritti löytää paikkaa Hollywoodista, mutta epäonnisten yritysten jälkeen muutti New Yorkiin, missä pyrki teatterinäyttelijäksi.


title: Morgan Freeman

text: New Yorkissa Freemanin ensimmäinen rooli oli 1967 Off Broadway -näytelmässä "The Niggerlovers". Seuraavana vuonna hän esiintyi ensimmäisen kerran Broadwayllä, kun hän näytteli "Hello, Dolly!" -musikaalin tuotannossa, jonka kaikki näyttelijät olivat tummaihoisia. Freeman ei kuitenkaan onnistunut saamaan vakituisesti rooleja vaan teki Yhdysvaltain itä- ja länsirannikolla monia pienempiä rooleja ja muita töitä. Hän pääsi 1971 PBS:n lasten opetusohjelmaan "The Electric Company", jossa hän opetti lapsia laulu- ja tanssiesitysten avulla lukemaan. Freeman esiintyi ohjelmassa kuuden vuoden ajan.


title: Morgan Freeman

text: Freeman palasi 1978 teatteriin, kun hän esitti kapinallista Zekeä näytelmässä "The Mighty Gents". Hänet palkittiin roolista Drama Desk Awardilla ja Clarence Derwent -palkinnolla, ja hän sai siitä lisäksi Tony-ehdokkuuden. Hyvistä arvosteluista huolimatta "The Mighty Gentsiä" esitettiin vain viikon, ja Freeman palkittiin seuraavaksi Obie-palkinnolla Coriolanuksen roolista New York Shakespeare Festivalilla. Hän voitti Obie-palkinnon lisäksi vuosina 1980, 1984 ja 1987.


title: Morgan Freeman

text: Freemanin ensimmäinen Hollywood-elokuva oli vuoden 1980 "Brubaker – kiveäkin kovempi". Hän sai roolista hyvän arvion muun muassa tunnetulta kriitikolta Pauline Kaelilta. Freeman joutui silti vielä muutaman vuoden esiintymään vain keskenkertaisissa elokuvissa, vaikka menestyikin samaan aikaan teatterissa. Hänen läpimurtonsa oli tunteellisen parittajan rooli elokuvassa "Yön ammattilaiset" (1987), josta hän ansaitsi myös Oscar-ehdokkuuden. Freemanin seuraavat elokuvat olivatkin laadukkaampia, ja niihin kuuluivat muun muassa "Kuivilla" (1988), "Palveluksessanne, Miss Daisy", josta Freeman oli jälleen Oscar-ehdokkaana, ja "Glory".


title: Morgan Freeman

text: Freeman teki 1990-luvulla monia tunnettuja pää- ja sivuosarooleja. Hänen elokuvansa olivat usein jopa sellaisia, joihin ei yleensä kirjoiteta rooleja tummaihoisille näyttelijöille. Freeman esiintyi esimerkiksi Robin Hoodin apulaisena elokuvassa "Robin Hood – varkaiden ruhtinas" (1991 ja villin lännen lainsuojattomana "Armottomassa" (1992). Hänen ensimmäinen ohjaustyönsä oli 1993 valmistunut "Bopha!", joka kertoi apartheidin takia pojastaan vieroittuneesta eteläafrikkalaispoliisista.


title: Morgan Freeman

text: Kolmannen kerran Freeman oli Oscar-ehdokkaana vuoden 1994 elokuvasta "Rita Hayworth – avain pakoon". Hän sai hyviä arvioita myös sarjamurhaajaelokuvasta "Seitsemän". Hänen seuraavia roolejansa olivat yliopiston professori "Ketjureaktiossa", etsivä Alex Cross jännityselokuvassa "Jäähyväiset tytöille", entinen orja "Amistadissa" ja Yhdysvaltain presidentti katastrofielokuvassa "Deep Impact".


title: Morgan Freeman

text: Freeman näytteli 2000-luvulla elokuvassa "Nurse Betty" ja palasi sen jälkeen Alex Crossin rooliin "Jäähyväiset tytöille" -elokuvan jatko-osassa "Tappava seitti". Tom Clancyn romaaniin perustuneessa elokuvassa "Peloista pahin" hän esitti Jack Ryanin oppi-isää. Stephen Kingin romaaniin perustunut "Unensieppaaja" oli taloudellinen ja taiteellinen pettymys. Freemanin seuraavia elokuvia olivat menestynyt komedia "Bruce – taivaanlahja", jossa hän oli Jumalan roolissa, ja rikoskomedia "The Big Bounce – huijaus Havaijilla". Clint Eastwoodin ohjaamassa "Million Dollar Babyssä" Freeman esitti ikääntynyttä nyrkkeilijää. Hän sai roolistaan parhaan miessivuosan Oscar-palkinnon ja näyttelijöiden liiton palkinnon.


title: Morgan Freeman

text: Freemanin ura jatkui 2000-luvulla kiireisesti, ja vuonna 2005 elokuvateattereihin tulivat muun muassa "Danny the Dog", "Batman Begins", "Pingviinien matka" ja "Maailmojen sota". Batman-elokuvassa Freeman näytteli Bruce Waynen apulaista Lucius Foxia, ja hän oli kertojana sekä luontodokumentin "Pingviinien matka" englanninkielisessä versiossa että "Maailmojen sodassa". Freemanin harvoihin rikollishahmoihin kuuluu gangsterijohtaja "Lucky Number Slevinissä". Hänen seuraavia elokuvia olivat "10 Items or Less" ja "Evan taivaanlahja", jossa hän palasi Jumalan rooliin.


title: Morgan Freeman

text: Lucius Foxina Freeman oli jälleen vuonna 2008 ilmestyneessä "Batman Beginsin" jatko-osassa "Yön ritari", joka rikkoi katsojaennätyksiä. Vuoden 2009 elokuvassa "Invictus – voittamaton" Freeman esitti Nelson Mandelaa, ja elokuva kertoi rugbyn vuoden 1995 MM-kilpailuihin liittyneestä tositapahtumasta. Seuraavaksi Freeman näytteli muun muassa elokuvissa "Conan the Barbarian", "The Magic of Belle Isle" ja kolmannessa Batman-elokuvassa "Yön ritarin paluu".


title: Morgan Freeman

text: Freemanille myönnettiin Yhdysvaltain elokuvainstituutin elämäntyöpalkinto vuonna 2011 ja Screen Actors Guildin elämäntyöpalkinto vuonna 2017.


title: Morgan Freeman

text: Morgan Freemanilla on kolme vanhempaa sisarusta. Hän oli naimisissa Jeanette Adair Bradshawin kanssa 1967–1979 ja Myrna Colley-Leen kanssa 1984–2010. Ensimmäisestä avioliitosta Morgan Freemanilla on kaksi poikaa ja toisesta kaksi tytärtä, joista toinen on adoptoitu.


title: Morgan Freeman

text: Freeman joutui vuonna 2008 auto-onnettomuuteen, jonka seurauksena hänen vasemman kätensä sormet jäivät osin toimintakyvyttömiksi.


Indiana Jones and the Last Crusade: The Graphic Adventure on LucasArtsin vuonna 1989 julkaisema seikkailupeli, jossa on yksinkertaisia toimintaosuuksia. Peli on kirjoitettu SCUMM-komentosarjakielellä. Pelin päähahmo on Indiana Jones ja tapahtumat pohjautuvat elokuvaan "Indiana Jones ja viimeinen ristiretki".


title: Indiana Jones and the Last Crusade: The Graphic Adventure

text: Peli oli kolmas SCUMMilla kirjoitettu. Pelin merkittävin uutuus oli "Indy Quotient" -pisteytys, jolla yritettiin lisätä pelattavuutta hyödyntäen ongelmien ratkaisutapojen valinnaisuutta. Pisteet säilyivät eri pelikertojen yli ja pelaaja sai lisäpisteitä aina, kun ratkaisi ongelman uudella tavalla. Näin pelaajaa houkuteltiin pelaamaan peliä uudestaan kokeillen eri tapoja kasvattaen pistemäärää. Suurin yksittäinen muuttuva seikka on ilmalaivaosuus, jonka voi ohittaa kokonaan.


text: Lucasarts julkaisi myös samasta elokuvasta toimintapelin ("Indiana Jones and the Last Crusade: The Action Game"), mutta se ei saanut erityisen hyviä arvosteluja alan lehdissä, eikä sillä ole seikkailupelin tavoin myöhempää mainetta.


text: "Indiana Jones and the Last Crusade: The Graphic Adventure" mukailee pääpiirteittäin elokuvaa "Indiana Jones ja viimeinen ristiretki". Pelin tavoitteena on löytää kadonnut Indiana Jonesin isä ja hänen tavoittelemansa Graalin malja ennen natseja.


text:
Peli tapahtuu suurimmin osin Venetsian katakombeissa sekä saksalaisessa linnassa. Molemmat ovat käytännössä monikerroksisia sokkeloita, joissa on ratkottava ongelmia, jotta sokkelon osat avautuvat kuljettaviksi. Isän linnasta pelastamisen jälkeen pelaaja hallitsee osan aikaa molempia hahmoja, kun he pyrkivät pois Saksasta. Saksassa Indiana Jones joutuu toistuvasti tekemisiin vihamielisten natsien kanssa, joita on joko harhautettava dialogilla, lahjottava tai tyrmättävä nyrkkitappelussa. Peli päättyy İskenderuniin, josta Indiana Jones löytää Graalin maljan.
"Indiana Jones and the Last Crusade: The Graphic Adventure" julkaistiin 6. heinäkuuta 1989 MS-DOS:lle, Amigalle, Macintoshille ja Atari ST:lle.


text: Vuonna 1990 peli julkaistiin FM Townsille 256-värisenä ja CD:ltä tulevilla taustamusiikeilla. Tämä julkaistiin myös ilman taustamusiikkeja MS-DOSille. Edellistä MS-DOS-julkaisua kutsuttiin EGA- ja jälkimmäistä VGA-versioksi.


text: Peli tehtiin SCUMMin versio 3:lla.


text: Pelille julkaistiin kaksi demoa FM Townsille ja kaksi demoa MS-DOSin EGA-versiolle, joista toinen oli pelattava.


text: Peli julkaistiin englanniksi, ranskaksi, japaniksi ja saksaksi. Saksankielisessä versiossa hakaristit on sensuroitu. Alkuperäiseen pakkaukseen kuului pelaajaa varten mukailtu elokuvassa esiintynyt kopio muistikirjasta Graalin maljasta, joka oli käännetty pelin kielelle. Myöhemmillä julkaisuilla, esimerkiksi kokoelmilla, muistikirjaa ei ole pakkauksessa.


text: "Indiana Jones and the Last Crusade: The Graphic Adventuren" suunnittelivat ja sen SCUMM-komentokielen kirjoittivat Noah Falstein, David Fox ja Ron Gilbert.


text: Pelin alkuperäiset 16-väriset kuvitukset ja animaatiot tekivät Martin Cameron, James Dollar, Mike Ebert, Jim McLeod ja Steve Purcell. Värityksen 256 väriin tekivät Ron Baldwin ja Aric Wilmunder.


text: Pelin musiikit perustuivat John Williamsin elokuvaan "Indiana Jones ja viimeinen ristiretki" tekemiin sävellyksiin.


text: Käännöskohtaiset tekijät:


title: Sillihapero

text: Sillihapero ("Russula xerampelina") on hyvä, ruoaksi kelpaava hapero. Sen lakki on 5–12 senttimetriä leveä, kupera ja limainen. Väriltään se on hyvin vaihteleva. Osalla sienistä lakki on tummanpunainen tai violettiin vivahtava. Jalka on 4–10 senttimetriä pitkä ja valkoinen, hieman punahäiveinen. Joskus se voi myös olla aivan punainen. Malto on aluksi valkeaa, mutta vahingoittuneista kohdista ruskettuva. Sienen haju muistuttaa sillin tai keitetyn ravun hajua. Maku on mieto ja sieni on hyvä ruokasieni. Sientä tavataan yleisenä kangasmetsissä, kuusikoissa ja sekametsissä. Kasvuaika on heinäkuusta lokakuuhun.


title: Sillihapero

text: Sillihaperon taksonomia on vielä tutkimuksen alainen; kyseessä on lajiryhmä tai ryhmälaji. Tällä ei kuitenkaan ole merkitystä sienen käytön kannalta.


title: Jere Karalahti

text: Jere Juhani Karalahti (s. 25. maaliskuuta 1975 Helsinki) on uransa jo lopettanut suomalainen jääkiekkopuolustaja. Karalahti on uransa aikana pelannut Suomen maajoukkueessa, KHL:ssä, Liigassa ja NHL:ssä, mutta toisaalta hänen uraansa on varjostanut muun muassa kiinnijäänti doping-testissä heroiinin ja kannabiksen käytöstä.


title: Jere Karalahti

text:
Junioriaikoinaan hän kasvoi Helsingin Tapulikaupungissa. Hänen alkuperäinen pelipaikkansa oli hyökkääjä vielä C-junioreissa, jonka jälkeen Pentti Lindegren siirsi hänet puolustukseen.
Karalahden ammattilaisura alkoi HIFK:ssa kaudella 1993–1994.
Karalahden varasi NHL:ään Los Angeles Kings kuudennella kierroksella vuonna .
Pelivuodet HIFK:ssa tuottivat Karalahdelle kauden 1997–1998 päätteeksi suomenmestaruuden.
Karalahti pelasi HIFK:ssa vielä kauden 1999–2000 alussa, mutta siirtyi kesken kauden Pohjois-Amerikkaan Los Angeles Kingsin NHL-organisaatioon.


title: Jere Karalahti

text: Pohjois-Amerikassa Karalahti pelasi aluksi IHL:ssä Long Beach Ice Dogsissa 10 peliä, jonka jälkeen hän siirtyi vaikeuksien kautta keväällä pelaamaan Los Angeles Kingsin joukkueessa. Hyvän tulokaskauden jälkeen hänen peliaikansa väheni, ja kesken kauden 2001-2002 hänet kaupattiin Nashville Predatorsiin. Kesällä 2002 NHL asetti Karalahden puolen vuoden pelikieltoon, sillä hän oli jäänyt kolmannen kerran kiinni alkoholista liigan järjestämässä päihdetestissä, eikä hän suostunut menemään NHL:n päihteiden vastaiseen ohjelmaan. Lopulta Karalahdelta jäi tästä syystä koko kausi 2002-2003 pelaamatta.


title: Jere Karalahti

text: Kaudella 2003-2004 hän palasi takaisin Suomeen ja HIFK:n paitaan. Karalahti nimettiin vuonna 2004 Suomen jääkiekon maailmancup -joukkueeseen, mutta NHL esti hänen pelaamisensa. Vuonna 2005 joukkueen valmentaja Doug Shedden nimesi Karalahden HIFK:n kapteeniksi. Kesällä 2006 Karalahti oli noin viikon verran hyllytettynä HIFK:n harjoitusjaksolla, koska hän jätti lähtemättä ilman kummempia syitä Ruotsiin Nordic Trophy -pelimatkalle. Maaliskuussa 2007 Karalahti sai kolmen ottelun pelikiellon polvitaklauksesta. Karalahti uhkasi tämän jälkeen kurinpitäjä Muukkosta ja hänelle langetettiin 5 000 euron sakot.


title: Jere Karalahti

text: Karalahti oli ollut poissa ilman lupaa koko alkukesän 2007 HIFK:n kesäharjoitusjaksolta. Myöhemmin kesällä HIFK ilmoitti antaneensa potkut monivuotiselle luottopuolustajalleen. Muutaman viikon odottelun jälkeen SM-liigaseura Oulun Kärpät ilmoitti tehneensä vuoden sopimuksen Karalahden kanssa. Mies ilmoitti samalla osallistuvansa samaan päihdeohjelmaan, jonka hän aikoinaan NHL:ssä jätti kesken. Uran uusi alku Oulussa tyssäsi kuitenkin 15 pelatun ottelun jälkeen, kun 6.11.2007 kesken Kärppien harjoitusten poliisi haki Karalahden kuulusteluun huumausainerikoksesta epäiltynä. Hän oli kuukauden pidätettynä ja sai myöhemmin tuomion oikeudessa, minkä lisäksi SM-liiga asetti hänet väliaikaiseen pelikieltoon. Lopulta Karalahden saldoksi kaudelta 2007-2008 jäivät vain nuo 15 peliä Kärpissä.


title: Jere Karalahti

text: Heinäkuussa 2008 Karalahti teki vuoden sopimuksen saksalaisen Hamburg Freezersin kanssa. Hän pelasi Saksassa kaudella 2008–2009 50 ottelua tehoin 7+16=23.


title: Jere Karalahti

text: Toukokuussa 2009 Karalahti teki rahakkaan sopimuksen venäläisen HK Neftehimik Nižnekamskin kanssa. Karalahden agentin Juuso Pulliaisen mukaan Jere Karalahti sai sopimuksesta noin viisi-kuusi kertaa enemmän rahaa kuin hän olisi saanut Ruotsista tai Suomesta. 29. toukokuuta 2009 Ilta-Sanomat uutisoi Jere Karalahden jatkavan kuitenkin uraansa Hamburg Freezersissä vaikka hänellä oli jo sopimus HK Neftehimik Nižnekamskin kanssa.


title: Jere Karalahti

text: Huhtikuussa 2010 Espoo Blues julkisti tehneensä Karalahden kanssa 1+1 vuotta kestävän sopimuksen.


title: Jere Karalahti

text: Maaliskuussa 2011 Ilta-Sanomien urheilutoimittaja Petteri Linnavalli arvioi Jere Karalahden SM-liigan runkosarjan (2010–2011) kolmanneksi parhaaksi puolustajaksi Sami Vatasen ja Ville Uusitalon jälkeen. Espoon Bluesin noustua samana keväänä yllättäen säälipudotuspelien kautta kamppailemaan pääsystä loppuotteluun, totesi Iltalehden Pekka Jalonen, että "Blues ei olisi tässä tilanteessa ilman Jere Karalahtea".


title: Jere Karalahti

text: Kevään 2011 jääkiekon maailmanmestaruuskisoista Jere Karalahti jätettiin monen yllätykseksi pois Suomen joukkueesta, vaikka esimerkiksi Iltalehden kisakommentaattori Juhani Tamminen olisi hänet valinnut Jyrki Välivaaran tilalle "kätisyyden ja karisman vuoksi."


title: Jere Karalahti

text: Seuraavat kaksi kautta Karalahti pelasi KHL:ssä Dinamo Minskissä, joista jälkimmäisellä hän toimi seuran kapteenina..


title: Jere Karalahti

text:
Kesällä 2013 Karalahden uutisoitiin tehneen Helsingin Jokereiden kanssa kaksivuotisen sopimuksen, mutta myöhemmin Jokerit ilmoitti, ettei Karalahti pelaisi joukkueessa. Elokuussa Jokerit kuitenkin julkisti tehneensä Karalahden kanssa sopimuksen kaudeksi 2013–2014. Tämä aiheutti osassa seuran faneja suurta vastustusta, ja esimerkiksi Jokerien virallinen faniyhdistys Eteläpääty ry julkaisi tiedotteen, jossa se ilmoitti Karalahden olevan niitä ”muutamia pelaajia, jotka eivät tekojensa vuoksi ansaitse fanien tukea.” Syyksi yhdistys kertoi Karalahden aikoinaan antamat negatiiviset lausunnot Jokereista ja sen faneista. Ensimmäisellä kaudellaan Jokereissa Karalahti voitti puolustajien pistepörssin tehoin 8+27=35.
Karalahti teki sopimuksen jatkosta Jokereissa myös kaudelle 2014–2015.


title: Jere Karalahti

text: 21. marraskuuta 2014 Ilta-Sanomat uutisoi, että Karalahti jättää Jokerit ja siirtyy SHL:ään HV71:seen. Jokerit vahvisti asian pari tuntia myöhemmin. Syy siirtoon oli, ettei 39-vuotiaalle Karalahdelle olisi tulevaisuutta Jokereissa kauden 2014-2015 jälkeen. KHL-Jokereissa Karalahti ehti pelata 22 ottelua. Hän teki niissä yhden maalin ja antoi yhdeksän maaliin johtanutta syöttöä (1+9=10). Karalahden +/- tilasto oli 7. HV71:ssä Karalahti pelasi 30 runkosarjaottelua tehden tehot 6+13=19, minkä lisäksi hänet nimitettiin helmikuussa 2015 joukkueen kapteeniksi. HV71 sijoittui runkosarjassa viidenneksi, mutta hävisi puolivälierissä Linköpings HC:lle otteluvoitoin 2–4.


title: Jere Karalahti

text: Kauden 2015-2016 Karalahti aloitti kolmen ottelun pelikiellossa lyötyään kevään pudotuspelien viimeisessä ottelussa pelaajaa mailalla kasvoihin. Ensimmäisessä ottelussaan pelikiellon jälkeen löi Karalahti taas vastustajaa mailalla kasvoihin murtaen hänen leukansa. Tästä hänelle tuomittiin kuuden ottelun pelikielto ja sakkoja. Myös tämän pelikiellon jälkeen hän löi ensimmäisessä ottelussaan mailalla vastapuolen pelaajaa päähän saaden kymmenen ottelun pelikiellon. Seitsemän ottelua näistä ovat ehdottomia ja kolme voidaan kuitata sakoilla.


title: Jere Karalahti

text: Karalahti ei jatka enää HV71:ssä kaudella 2016–2017 ja hänen mahdollinen tuleva seuransa on vielä auki. Karalahti ilmoitti heinäkuussa 2016 lopettaneensa ammattilaisjääkiekkoilun.


title: Jere Karalahti

text: Karalahdesta ilmestyi syksyllä 2017 Aki Linnanahteen kirjoittama ja WSOY:n kustantama 336-sivuinen kirja "Jere", ISBN-13: 9789510423547, ISBN-10: 9510423548.


title: Jere Karalahti

text: Karalahti ja hänen vaimonsa Nanna Karalahti ovat osaomistajina mukana 35:n lapsen liikuntapainotteisessa Aito-nimisessä päiväkodissa Keravalla. Päiväkodin taustalla on Aito-päiväkodit Oy, jonka omistajia Karalahdet ovat Roots Helsinki -ravintolasta tutun Johannes Laineen ja Hanna Liisanantin kanssa. Päiväkodin aloitti toimintansa elokuussa 2018.


title: Jere Karalahti

text: Karalahti on naimisissa fitnessmalli Nanna Karalahden (o.s. Koivisto) kanssa. He avioituivat elokuussa 2015. He olivat lyhyen aikaa asumuserossa keväällä 2017, mutta ovat sittemmin jatkaneet yhteistä elämää. Heillä on yhteinen toukokuussa 2016 syntynyt poika Jax sekä tytär Alexia, joka syntyi heinäkuussa 2018. Lisäksi Jerellä on aikaisemmasta suhteestaan Susanna Karalahden kanssa tytär Ronja sekä avioliiton ulkopuolinen lapsi Valko-Venäjällä. Jere ja Susanna Karalahti erosivat vuonna 2014 20 avioliittovuoden jälkeen.


title: Jere Karalahti

text: Helsingin käräjäoikeus tuomitsi Karalahden 30. tammikuuta 1997 kolmen kuukauden ehdolliseen vankeuteen huumausaineiden väärinkäytöstä ja hallussapidosta. Lisäksi SM-liiga määräsi hänet pelikieltoon loppukauden ajaksi.


title: Jere Karalahti

text: 6. marraskuuta 2007 poliisi haki Jere Karalahden kuultavaksi kesken Oulun Kärppien harjoitusten. Espooseen toimitetun Karalahden pidätys liittyi isoon huumetutkintaan. Espoon käräjäoikeus määräsi Karalahden vangittavaksi törkeästä huumausainerikoksesta epäiltynä. Käräjäoikeus vapautti Karalahden tutkintavankeudesta 7. joulukuuta, mutta määräsi hänet matkustuskieltoon.


title: Jere Karalahti

text: Kärpät erotti Karalahden 12. joulukuuta 2007. SM-liiga langetti hänelle myös väliaikaisen pelikiellon.


title: Jere Karalahti

text: Karalahti sai syytteen törkeästä huumausainerikoksesta ja oikeudenkäynti alkoi 29. tammikuuta 2008. Karalahti tuomittiin käräjäoikeudessa avunannosta törkeään huumausainerikokseen vuodeksi ja kahdeksaksi kuukaudeksi ehdolliseen vankeuteen. Lisäksi Karalahti tuomittiin menettämään valtiolle huumausainerikokseen käyttämänsä rahat, 10 000 euroa. Karalahti valitti tuomiosta hovioikeuteen, mutta hovioikeus ei muuttanut käräjäoikeuden aikaisemmin antamaa päätöstä. Hovioikeuden mukaan Karalahti osallistui Virosta hankittavaksi aiotun amfetamiinierän rahoitukseen luovuttamalla 10 000 euroa eteenpäin tietoisena siitä, että ne menevät huumekauppoihin. Karalahti tuomittiin avunannosta törkeään huumausainerikokseen. Hovioikeus päätti, että Karalahti ei kuitenkaan joudu kuitenkaan maksamaan 10 000 euron summaa valtiolle, sillä poliisi onnistui takavarikoimaan ostetun huume-erän.


title: Jere Karalahti

text: Tapaus sai värikästä huomiota tiedotusvälineissä seurauksella, että valtakunnansyyttäjänvirasto moitti kihlakunnansyyttäjien toimintaa Jere Karalahden huumekuvan julkaisussa, jossa Karalahti oleskeli Cannonball MC -moottoripyöräjengin kerhotiloissa. Virastoon kuvasta kirjoitti myös Jere Karalahden isä, rikoskomisario Arto Karalahti. Valtakunnan korkein syyttäjäelin katsoi, että kihlakunnansyyttäjien ei olisi tullut julkistaa valokuvaa.


title: Jere Karalahti

text: Karalahti sai uuden syytteen huumausaineen hallussapidosta loppusyksystä 2008. Ilta-Sanomien saaman tiedon mukaan Karalahti oli yhdessä toisen miehen kanssa käyttänyt ja levittänyt vähintään 30 grammaa kokaiinia keväällä 2007. Helsingin käräjäoikeus hylkäsi alkuperäisen syytteen törkeästä huumausainerikoksesta ja tuomitsi Karalahden 1500 euron sakkoihin huumausaineen käyttörikoksesta 1. joulukuuta 2008. Näyttö jutussa perustui pääosin keväällä 2007 otettuun valokuvaan, jossa Karalahdella on vaalea nokare sieraimessa. Karalahti sanoi kuvan nähtyään poliisikuulustelussa, että hän oli mahdollisesti käyttänyt tuolloin jotain. Lisäksi eräs toinen mies kertoi esitutkinnassa, että hän oli käyttänyt samassa asunnossa kokaiinia kyseisenä yönä. Oikeudessa Karalahti kiisti syytteen ja sanoi, ettei käytä huumeita. Lisäksi hänen muistinsa oli kateissa kyseisenä yönä voimakkaan humalan takia.


title: Savuhapero

text: Savuhapero ("Russula adusta") on haperolaji. Sen lakki on 6–15 senttimetriä leveä ja laakea. Se on harmahtavan ruskea ja kosteana tahmea. Jalka on 3–7 senttimetriä pitkä ja 1,5–3 senttimetriä paksu. Väriltään se on valkoinen. Malto on valkoista ja kiinteää, vahingoittuneista kohdista se muuttuu punertuvaksi ja sitten harmahtavaksi. Haju on ummehtunut ja maku on mieto. Se on kelvollinen syötäväksi, mutta maku ei ole hyvä. Suomessa sientä tavataan yleisenä kangasmetsissä ja havumetsissä kesäkuusta lokakuuhun.


title: Viinihapero

text:
Viinihapero ("Russula vinosa" syn. "Russula obscura") on männyn
ja kuusen juurisienenä esiintyvä haperolaji. Sen lakki on 4–12 senttimetriä leveä ja purppuranpunainen tai tumman viininpunainen.


title: Viinihapero

text: Jalka on 4–10 senttimetriä pitkä ja valkoinen. Malto on valkeaa ja kiinteää, mutta murtumakohdista ensin punertava ja sitten harmaantuva. Se on yleinen koko Suomessa kangasmetsissä ja tunturikoivikoissa. Viinihapero on kuusen ja männyn juurisieni. Kasvuaika on heinäkuusta syyskuun.


title: Viinihapero

text: Viinihaperon haju on heikko, ja maku mieto. Se on kauppasieni ja hyvä ruokasieni. Viinihapero ei tarvitse esikäsittelyä.


title: Viinihapero

text: Viinihaperoa muistuttavia lajeja ovat muun muassa lehtoviinihapero ("Russula pubescens"), sillihapero ("Russula xerampelina") ja kuusihapero ("Russula queletii").


title: Ruokavalio

text: Ruokavalio on kaikki se, mitä yksittäinen eliö tai eliöryhmä käyttää ravinnokseen. Jokaisella toisenvaraisella eli muita eliöitä ravintonaan käyttävillä eliöllä on ruokavalio. Niiden sanotaan syövän jotain ja se mitä aikavälin sisällä syödään muodostaa ruokavalion. Fotosynteesiin kykenevillä eliöillä kuten kasveilla luonnollisesti ei ole ruokavaliota. Ruokavalio hahmotetaan tunteja tai vuorokautta pidemmiltä aikaväleilta, voidaan esimerkiksi puhua minkälainen ruokavalio on kuukauden, vuoden tai tietyn vuodenajan aikana.


title: Ruokavalio

text: Nykyihmisen kohdalla ruokavalioon kuuluu tietoinen suunnittelu, joka pohjautuu tietoon tai käsityksiin siitä, minkälainen syöminen on terveyden ja hyvinvoinnin kannalta tavoiteltavaa tai eettisesti arvokasta. Ruokavaliossa pääravintoaineet ovat hiilihydraatti, rasva ja proteiini, joiden suhteet vaihtelevat. Proteiinin määrä on ruokavalioissa suhteellisen samankaltainen, sillä proteiinimäärä ei voi olla pitkään liian pieni tai liian suuri kokematta terveyshaittoja. Siten ruokavalioissa enemmän vaihtelevat hiilihydraattien ja rasvojen osuudet, proteiinin osuuden pysyessä suhteellisen samana. Sen vuoksi ruokavaliot käytännössä jaotellaan korkeahiilihydraattisiin ja vähärasvaisiin sekä korkearasvaisiin ja vähähiilihydraattisiin. Luonto varastoi energiaa joko rasvana tai hiilihydraattina.


title: Ruokavalio

text: Ruokavaliota arvioitaessa kiinnitetään huomio siihen, mistä ruoka-aineista se koostuu ja minkälaisia määriä niitä syödään. Voidaan myös määritellä siihen, mitä ruoka-aineita voidaan nauttia samalla aterialla toistensa kanssa. Ihminen kärsii energiavajeesta saadessaan liian vähän kaloreita ruokavaliosta. Toisaalta ihmiselle välttämättömien kivennäis- ja hivenaineiden sekä vitamiinien vähäisyys tai puuttuminen johtaa puutostiloihin. Ruokavaliot vaihtelevat ympäristön ilmanalan ja kasvillisuuden mukaisesti ja perinteiset ruokavaliot on muodostettu tietyssä sijainnissa mahdollisista ruoista, joista on kokemuksen avulla muodostunut tasapainoisia ruokavalioita.


title: Ruokavalio

text: Normaalipainoisen ihmisen tulee saada ravinnostaan sen verran energiaa, että se riittää kattamaan sekä perusaineenvaihdunnan että liikunnan aiheuttaman energiantarpeen. Aikuisilla 60–80 % energiantarpeesta aiheutuu välttämättömien elintoimintojen ylläpidosta eli perusaineenvaihdunnasta. Perusaineenvaihdunnan suuruuteen vaikuttaa eniten henkilön lihasmassan koko, jonkin verran myös ikä, sukupuoli, perintötekijät, hormonit, fyysinen kunto ja nukkumistavat.


title: Ruokavalio

text: Erityisruokavaliossa rajoitetaan yhden tai useamman ruoka-aineen käyttö terveydellisistä (kuten allergiasta tai sairaudesta), eettisistä tai elämänkatsomuksellisista syistä. Erityisruokavalio voi olla sopimattoman ruoka-aineen korvaamista toisella, valmistautumista laboratoriotestiin, laihduttamista, perustua nielemis- tai puremisongelmiin, korkeaan verenpaineeseen tai veren rasva-arvoihin, sairauksiin kuten syövän, munuais- ja muiden elinsairauksien tai perinnöllisten aineenvaihduntasairauksien hoitoon.


title: Stuart Sutcliffe

text: Stuart ”Stu” Sutcliffe (23. kesäkuuta 1940 Edinburgh, Skotlanti – 10. huhtikuuta 1962 Hampuri, Länsi-Saksa) oli brittiläinen taiteilija ja muusikko. Hän toimi The Beatlesin alkuperäisenä basistina.


title: Stuart Sutcliffe

text: Hän oli John Lennonin ystävä ja taideopiskelutoveri Liverpoolissa ennen liittymistään The Quarrymen -yhtyeeseen. Sutcliffe keksi Lennonin kanssa yhtyeen uuden nimen aluksi muodossa Beetles () Buddy Hollyn Crickets-yhtyettä () mukaillen, sittemmin nimi muunnettiin sanaleikiksi beatmusiikista.


title: Stuart Sutcliffe

text: Sutcliffe vaikutti välillisesti The Beatlesin ulkoiseen olemukseen. Hän omaksui tyttöystävänsä valokuvaaja Astrid Kirchherrin kautta uuden hiustyylin, jonka muut yhtyeen jäsenet omaksuivat vähitellen ja josta tuli varhaiskauden tunnusomainen piirre. Yhtyeen Hampurin-ajan ja sen jälkeiset esiintymisasut olivat myös Kirchherrin ja Sutcliffen kehittämiä ennen Brian Epsteinin yhtyeelle tuomaa tyyliä.


title: Stuart Sutcliffe

text: Sutcliffe ei kehittynyt muusikkona muun yhtyeen mukana ja hän jätti The Beatlesin vuonna 1961 mentyään kihloihin Kirchherrin kanssa. Hän jäi Saksaan ja keskittyi taideopintoihin. Hän kuoli kuitenkin aivoverenvuotoon 21-vuotiaana vuonna 1962. Hän on mukana Beatlesin "Sgt. Pepper's Lonely Hearts Club Band" -albumin kansikuvassa.


title: Stuart Sutcliffe

text: Stuart Sutcliffe Beatlesbible-sivustolla


title: Franz Müntefering

text: Franz Müntefering (s. 16. tammikuuta 1940 Arnsberg, Saksa) on saksalainen poliitikko, joka toimi Saksan sosiaalidemokraattisen puolueen (SPD) puheenjohtajana vuosina 2004–2005 ja 2008–2009. Hän oli 22. marraskuuta 2005 – 21. marraskuuta 2007 Angela Merkelin johtaman suuren koalitiohallituksen työ- ja sosiaaliministerinä ja varaliittokanslerina. Müntefering toimi Saksan liittopäivien jäsenenä ensin vuosina 1975–1992 ja uudelleen vuosina 1998–2013. Hän ei asettunut enää ehdolle vuoden 2013 vaaleissa, mutta hänen vaimonsa Michelle Müntefering valittiin liittopäiville.


title: Franz Müntefering

text: Müntefering syntyi Neheimissä (nykyään osa Arnsbergin kaupunkia) ja hän liittyi SPD:n jäseneksi vuonna 1966. Vuodesta 1992 vuoteen 1995 hän toimi Nordrhein-Westfalenin osavaltion työ-, terveys- ja sosiaaliministerinä, minkä jälkeen hän oli vuodesta 1996 vuoteen 1998 Nordrhein-Westfalenin maapäivien jäsenenä. Vuosina 1995–1998 Müntefering toimi myös SPD:n liittosihteerinä (Bundesgeschäftsführer). Oltuaan vuosina 1998–1999 lyhyen aikaa Gerhard Schröderin ensimmäisen hallituksen liikenne- ja rakennusministerinä hänestä tuli vuonna 1999 SPD:n pääsihteeri (Generalsekretär). Müntefering toimi tehtävässä vuoteen 2002 asti. Vuonna 2002 hänestä tuli SPD:n liittopäiväryhmän puheenjohtaja.


title: Franz Müntefering

text: Müntefering valittiin SPD:n puheenjohtajaksi Gerhard Schröderin jälkeen maaliskuussa 2004. Hän sai 95,1 prosenttia puoluekokouksessa annetuista äänistä. Müntefering jatkoi puolueen puheenjohtajana marraskuuhun 2005 asti, jolloin hän ilmoitti jättävänsä tehtävän, kun hänen ehdokkaansa SPD:n pääsihteeriksi, Kajo Wasserhövel, hävisi puoluehallituksen äänestyksessä puolueen vasemmistosiipeen kuuluvalle Andrea Nahlesille. Uudeksi pääsihteeriksi valittiin lopulta Hubertus Heil, kun Nahles vetäytyi ehdokkuudestaan. Münteferingin seuraajaksi puolueen puheenjohtajana valittiin marraskuun 2005 puoluekokouksessa Brandenburgin osavaltion pääministeri Matthias Platzeck. Müntefering ilmoitti marraskuussa 2007 jättävänsä hallituksen puhtaasti perhesyistä. Myöhemmin hän kertoi vaimonsa Ankepetra Rettichin sairastavan syöpää. Rettich menehtyi sairauden heikentämänä seuraavan vuoden heinäkuussa.


title: Franz Müntefering

text: Müntefering nousi uudelleen väliaikaisesti puolueen johtoon syyskuussa 2008, kun ulkoministeri Frank-Walter Steinmeierista tuli puolueen kansleriehdokas ja Kurt Beck erosi puolueen kehnojen kannatuslukujen vuoksi.


title: Heikki ja Kaija

text:
Heikki ja Kaija on suomalainen sarjanäytelmä vuosilta 1961–1971 ja yksi Suomen televisiohistorian pitkäaikaisimmista sarjoista. Tamperelaisen palkansaajaperheen elämästä kertovan aikalaisdraaman tuotti TV2 Teatteritoimitus ja sen edeltäjä Tamvisio. Sarjaa esitettiin suorina lähetyksinä vuosina 1961–1965, eikä kyseisiä jaksoja tallennettu. Vuodesta 1965 alkaen jaksot tallennettiin kuvanauhalle, mutta niitä esitettiin edelleen osittain suorina tai nauhoitettiin kerralla ilman uusintaottoja. Sarjan käsikirjoitti Reino Lahtinen. Ohjaajina toimivat Veijo Pasanen ja Pertti Nättilä. Kaikki säilyneet 42 jaksoa on julkaistu DVD:nä. Sarjan kaikki jaksot ovat mustavalkoisia.
"Heikin ja Kaijan" näyttelijät ovat pääosin Tampereen Työväen Teatterin ammattinäyttelijöitä.


title: Heikki ja Kaija

text: "Heikin ja Kaijan" tuotantohenkilöstö oli suurelta osin sama kuin 1970-luvun suosikkisarjassa "Rintamäkeläiset". Ohjaaja Pertti Nättilä työskenteli Yleisradio TV2:ssa ajanviete- sekä lasten- ja nuortenohjelmien toimituspäällikkönä 1960- ja 1970-luvuilla. Hän teki kumpaistakin televisiosarjaa varsinaisen toimensa ohessa. Sekä "Heikin ja Kaijan" että "Rintamäkeläisten" näyttelijät koottiin pääosin Tampereen Työväen Teatterin ammattinäyttelijöistä, ja he tekivät televisiotyönsä sivutoimenaan.


title: Heikki ja Kaija

text: "Heikkiä ja Kaijaa" esitettiin yleensä maanantaisin, joka oli Tampereen Työväen Teatterin näyttelijöiden vapaapäivä. Sarjan viimeiset, 1971 tuotetut jaksot, esitettiin sunnuntaisin. Alkupään jaksoja esitettiin torstaisin ja perjantaisin ja ne lähetettiin Tamvision studiolta Frenckellin talosta Tampereen keskustasta.


title: Heikki ja Kaija

text: Sarjan nimihenkilöt Heikki ja Kaija Lehtinen ovat fiktiivinen pariskunta, jota näytteli aviopari Vili Auvinen ja Eila Roine. Heikki ja Kaija asuvat Tampereen Härmälässä Tierankadulla, jonne he muuttivat Amurista. He vuokraavat isohkon omakotitalon yläkerran ja myöhemmin ostavat talon itselleen. Tuolloin heidän täytyy ottaa yläkertaan vuokralaisia, jotta kykenevät selviytymään veloistaan. Heikin ja Kaijan esikoinen Janne syntyy 1960-luvun puolivälissä. Tarinassa mukanaolevaa Heikin sukua ovat Jannen lisäksi hänen isänsä Toivo ja velipuolensa Mikko sekä tämän tytär Sanna. Kaija on maatalon ainoa tytär, hänen isänsä ja äitinsä ovat elossa, isä tosin kuolee 1960-luvun jälkipuoliskolla. Kaijalla on täti Hilja, hänen äitinsä sisko, joka on mukana yhdessä jaksossa. Heikki on metallityöntekijä, vaihdettuaan työpaikkaa hänestä tulee firman kakkosmies. Kaija työskentelee Jannen syntymän jälkeen kotiäitinä, nuoruudessaan hän työskenteli toimistossa. Luonteeltaan molemmat ovat tasaisia asiaihmisiä vailla suuria tunnekuohuja. Heikki tosin saattaa kiivastua silloin tällöin. Sekä Heikki että Kaija ovat mukana sarjan jokaisessa säilyneessä jaksossa.


title: Heikki ja Kaija

text: Sarjan keskeiset sivuhenkilöt ovat Heikin ystävä Antero Moisio ja Lahtiska. Antero asuu Kalevassa ja hänen naisystävänsä Liisa Mäki Pyynikillä. Tuonnempana he avioituvat ja saavat pojan. Liisa ja Kaija ovat aikoinaan olleet samassa työpaikassa ja he tuntevat toisensa hyvin. Antero on saita ja suoraviivainen mies, hän on lähtöisin köyhistä oloista ja on ylpeä saavuttamastaan aineellisesta hyvästä. Epämääräisten ja monitulkintaisten vihjailujen sijaan hän ymmärtää suoraa puhetta. Liisa on käynyt kouluja ja hänen vanhempansa eivät alkuun ole hyväksyä Anteroa Liisan mieheksi. Antero on mukana seitsemässätoista säilyneessä jaksossa, Lissu puolestaan kolmessatoista.


title: Heikki ja Kaija

text: Lahtiska on vähävarainen eläkeläisrouva ja leski, hän asuu Amurissa vaatimattomassa asunnossa samassa talossa, jossa Heikki ja Kaija asuivat suhteensa alkuaikoina. Tuonnempana hän muuttaa moderniin kerrostaloasuntoon. Lahtiskan lapsuus oli aineellisesti köyhä, hänen isänsä oli Suomen sisällissodan aikaan punakaartissa. Päivätyönsä Lahtiska teki Tampellan tehtaalla "pumpulissa". Lahtiska on lapseton, hänellä on sisarenpoika Niilo, joka on sarjassa mukana ainoastaan dialogissa. Lahtiska kertoo usein eloisia tarinoita menneisyydestään. Toisinaan hän päästelee suustaan sammakoita, joita saman tien pahoittelee. Hän sortuu tavan takaa itsensä vähättelyyn, ja Heikki ja Kaija tekevät parhaansa hänen omanarvontuntonsa pönkittämiseksi. Lahtiska on mukana kymmenessä säilyneessä jaksossa, joista muutamassa hän on päärooli.


title: Heikki ja Kaija

text: Mestari Ahti Halinen on Heikin esimies, hänestä puhutaan yleensä vain mestarina. Hän vie Heikin mukanaan perustamaansa yritykseen, joka kohtaa monia vaikeuksia, mutta jää pystyyn. Perusasiallisen luonteensa ansiosta mestari tulee toimeen useimpien kanssa. Mestari on mukana yhdeksässä säilyneessä jaksossa.


title: Heikki ja Kaija

text: Kaijan vanhemmat asuvat Ylöjärvellä maatalossa. Heidän nimiään ei mainita. Kaijan äiti jää leskeksi, minkä jälkeen hän myy maatilansa ja ostaa mökin lähistöltä. Kaijan äiti on mukana yhdeksässä säilyneessä jaksossa. Heikin isä Toivo puolestaan on mukana viidessä säilyneessä jaksossa. Toivo avioituu Railin kanssa ja asettuu Jyväskylään. Alkoholismia sairastava Toivo onnistuu pysymään raittiina pojanpoikansa Jannen syntymän jälkeen.


title: Heikki ja Kaija

text: "Heikissä ja Kaijassa" ei ole varsinaisia lapsirooleja. Lapset ovat aktiivisten toimijoiden sijaan taustahahmoja, eikä heillä ole vuorosanoja. Lasten osiin on otettu sarjassa näyttelevien näyttelijäpariskuntien omia lapsia. Auvisen-Roineen pariskunnan kuopus Janne Auvinen esittää Lehtisten esikoista, pariskunnan esikoinen Tommi Auvinen puolestaan esittää Lehtisten naapurinpoikaa. Mansikkalan pariskuntaa näyttelevän Majanlahden pariskunnan esikoistytär Sanna esittää Mansikkaloiden tytärtä, Majanlahden pariskunnan poika Antti puolestaan esittää Anteron ja Lissun poikaa.


title: Heikki ja Kaija

text: "Heikissä ja Kaijassa" roolihenkilöiden nimet ovat usein samat tai samantapaiset kuin heitä näyttelevien henkilöiden nimet. Eräät näyttelijät näyttelivät eri henkilöitä eri jaksoissa, kuten Antti Litja ja Erkki Thil. Eräillä henkilöillä puolestaan on eri näyttelijät eri jaksoissa, kuten Siirillä ja Apsulla."Heikki ja Kaija" seuraa päähenkilöidensä elämänmenoa varsin arkiselta tasolta vailla suurta draamaa. 1960-luvun keskeiset sosiaalipoliittiset teemat ovat esillä. Politiikasta ei kuitenkaan juuri puhuta, päinvastoin kuin "Rintamäkeläisissä" 1970-luvulla. "Heikissä ja Kaijassa" asiat tuodaan esiin ennen kaikkea tekemisen ja konkretian kautta. Nopeaa elintason kohenemista ja uskoa kansantalouden jatkuvaan nousuun ilmennetään Heikin ja Kaijan sekä myös Anteron ja Lissun elämäntavan ja valintojen kautta. Henkilöiden varallisuus kasvaa pikkuhiljaa ja säästäväisyys on kunniassa. Eletään aikaa jolloin kotitaloudet koneellistuivat ja autoistuivat huimaa tahtia. Kesämökki oli statussymboli, jonne lapsuutensa maaseudulla eläneet ihmiset menivät mielellään. Yhteiskunnan urbanisoituminen on tapahtunut nopeasti, Heikkiä ja Kaijaa ei innosta muuttaminen maaseudulle Kaijan vanhempien maatalon jatkajiksi. Toisaalta Kaijan äitiä ei kiinnosta muutto kaupunkiin.


title: Heikki ja Kaija

text: Lahtiskan hahmon avulla valotetaan yhteiskunnallisia epäkohtia. Köyhälle Lahtiskalle lääkkeet ja elintarvikkeet ovat suuri menoerä, eikä hän ole aina tietoinen laillisista oikeuksistaan. Lahtiskan asunto on vailla 1960-luvulla nopeasti yleistyneitä mukavuuksia, joista sittemmin tuli itsestäänselvyyksiä, kuten sisä-WC ja juokseva vesi. Muuttaessaan moderniin Kotilinnaan Lahtiskakin pääsee nauttimaan yleisen elintason kohoamisesta. Heikin työpaikan tapahtumien kautta tuodaan esiin työelämään liittyviä kysymyksiä. Firman omistajan eli mestarin on paiskittava ylitöitä suuren tilauksen toimittamiseksi sillä ylityökorvausten maksaminen työmiehille tulisi liian kalliiksi. Työpaikkajuopottelukin on esillä. 1960-luvun loppupuolen radikalismia tuodaan esiin niukasti, ajan muodikkaita aatevirtauksia edustavat lähinnä Lehtisten yläkerrassa asuvat opiskelijatytöt. Aikakauden pintamuoti pääsee rajoitetusti esiin, sillä "Heikki ja Kaija" on mustavalkoinen.


title: Heikki ja Kaija

text: Ensimmäisen taltioidun "Heikki ja Kaija" -jakson ristiäiskohtauksen takia sarjaa on toisinaan luultu tositelevisioksi. Eila Roine kommentoi asiaa Suur-Tampere-lehdessä syksyllä 2014: "Aitoa ristiäishetkeä lukuun ottamatta Heikki ja Kaija ei ollut tosi-tv:tä. Se oli kirjoitettu sarjanäytelmä. Heikki ja Kaija eivät olleet Vilin ja Eilan muotokuvia. Ne olivat roolihenkilöitä. Emme näytelleet omia itseämme."


title: Heikki ja Kaija

text: Tapahtumat sijoittuvat pitkälti Heikin ja Kaijan kotiin, etenkin keittiöön. Ulkokuvat ovat näkymiä 1960-luvun jälkipuoliskon ja 1970-luvun alun Tampereelta; Heikin ja Kaijan pihapiirin lisäksi muutamissa jaksoissa on pitkähköjä ottoja eri puolilta kaupunkia. Tierankatu on oikeasti olemassa, Heikin ja Kaijan kodin sisätilat lavastettiin televisiostudioon Tierankadulla sijaitsevan talon arkkitehtuuria myötäillen. Kesäjaksoissa ollaan yksinomaan maaseudulla, lähinnä Anteron ja Lissun kesämökillä. Joulujaksot ajoittuvat joulunaluspäiviin ja yhteiskunnan kaupallistuminen on korostetusti esillä niiden aihepiirissä. Jouluna 1967 esitetyssä jaksossa ollaan kuitenkin tilanteessa, jossa lahjat on jo jaettu.


title: Heikki ja Kaija

text: "Heikki ja Kaija" sai aikalaiskriitikoilta ristiriitaisen vastaanoton. Sarjan näkökulmaa siinä esiteltyihin yhteiskunnallisiin ongelmiin pidettiin kapeana. Myös Heikin ja Kaijan kulutusorientoitunut elämäntyyli sai negatiivista kritiikkiä. Katsojat pitivät sarjanäytelmän hyväntuulisesta realismista ja kodikkuudesta.


title: Heikki ja Kaija

text: "Heikki ja Kaija" tuotettiin aikakaudella, jona televisiolupien ja -vastaanottimien määrä kasvoi voimakkaasti. Sarjan alkaessa suomalaista televisiotoimintaa oli kestänyt vain muutama vuosi, eikä suomalaisia televisiosarjoja juuri ollut tehty sitä aiemmin. Vuonna 1961 televisiolupia oli 190 000, vuonna 1971 jo lähes 1 100 000, eli käytännössä televisio valloitti suomalaiset kotitaloudet "Heikin ja Kaijan" tuotantovuosina.


title: Heikki ja Kaija

text: "Heikin ja Kaijan" tallentamattomista jaksoista on osin ristiriitaisia tietoja. Allaoleva taulukko perustuu IMDB:n tietoihin. Jenni Hokan väitöskirjan "Kakkoselta kaikelle kansalle" mukaan tallentamattomia jaksoja oli 34 kappaletta. Heikki ja Kaija ovat mukana jokaisessa jaksossa, mukanaolevat sivuhenkilöt on mainittu omassa sarakkeessaan.


title: Heikki ja Kaija

text: Yleisradion mukaan kaikki "Heikin ja Kaijan" säilyneet jaksot (42 kpl) on julkaistu DVD:nä, allaolevassa taulukossa on kyseisten jaksojen lyhyt sisältöseloste. Jaksot 3, 9, 11, 13, 44 ja 46 eivät ole säilyneet ja niiden tiedot on otettu Jenni Hokan väitöskirjasta "Kakkoselta kaikelle kansalle". Lisäksi Hokan väitöskirjassa mainitaan jakso 49, "Felmanni", joka esitettiin 7. tammikuuta 1972 (vrt. jakso 8, "Fellmannin syy"). Jakson 44 nimi "Taitaa tulla susi" on IMDB:n tiedoista. Heikki ja Kaija ovat mukana jokaisessa jaksossa, mukanaolevat sivuhenkilöt on mainittu omassa sarakkeessaan.


title: Urheilulehti

text: Urheilulehti on suomalainen urheiluaiheinen viikkolehti. Se on maailman toiseksi vanhin yhä ilmestyvä urheilulehti italialaisen "La Gazzetta dello Sportin" jälkeen.


title: Urheilulehti

text: "Urheilulehden" perusti helsinkiläinen voimistelunopettaja Ivar Wilskman tammikuussa 1898. Lehden ensimmäinen numero ilmestyi maaliskuussa 1898. Lehden virallinen nimi oli tuolloin "Suomen Urheilulehti". Myöhemmin Suomen-sana putosi nimestä pois.


title: Urheilulehti

text: Urheilulehden tekijäkuntaan on yli sadan vuoden aikana kuulunut useita tunnettuja yhteiskunnallisia vaikuttajia ja urheilutoimittajia. Myös Suomen tasavallan pitkäaikainen presidentti Urho Kekkonen kirjoitti aktiivisesti lehteen 1920- ja 1930-luvulla, kunnes hän riitautui lehden silloisen toimituksen kanssa. Lehden päätoimittajina ovat toimineet Ivar Wilksmanin lisäksi muun muassa Lauri Pihkala, Harri Eljanko, Martti Jukola ja Arto Teronen. Lehden päätoimittajana on vuodesta 2017 lähtien toiminut Tapio Sadeoja.


title: Urheilulehti

text: "Urheilulehteä" kustantaa Sanoma Media Finland Oy, joka osti Urheilulehden kesällä 2017. Lehti ilmestyy torstaisin 52 kertaa vuodessa.


title: Urheilulehti

text: "Urheilulehden" levikki oli vielä vuonna 1997 vain 10 471 kappaletta. Alimmillaan se oli käynyt jopa 6 000 kappaleessa. A-lehtien ostettua lehden myös levikki nousi. Vuonna 2010 levikki ylsi 36 000 kappaleeseen mutta laski viittä vuotta myöhemmin alle 25 000.


title: Nortonin menetelmä

text: Nortonin menetelmää käytetään tasa- tai vaihtovirtapiirin yksittäisen vastuksen tai impedanssin virran selvittämiseen. Menetelmä on kolmivaiheinen ja muistuttaa Theveninin laskentamenetelmää. Menetelmää käytetään sähkötekniikassa varsin vähän.


title: Nortonin menetelmä

text: Nortonin teoreeman mukaan mikä tahansa kaksinapainen resistansseista ja jännite- ja virtalähteistä koostuva piirielementti on sähköisesti ekvivalentti ideaaliselle virtalähteelle, jonka rinnalle on kytketty vastus. Teoreema pätee myös yksitaajuisille lineaarisille vaihtovirtajärjestelmille. Nortonin sijaiskytkentä on prototyyppipiiri, jota käytetään esittämään virtalähdettä tai paristoa. Piiri koostuu ideaalisesta virtalähteesta, jonka rinnalle on kytketty ideaalinen vastus.


title: Nortonin menetelmä

text: Bell Labs:in insinööri Edward Lawry Norton (1898–1983) julkaisi teoreeman vuonna 1926.


title: Nortonin menetelmä

text: Määritetään kuvan virtapiirin impedanssin formula_1 virta Nortonin laskentamenetelmällä.Oikosulkuvirta formula_3 voidaan laskea usealla eri laskentamenetelmällä, mutta seuraavassa esimerkissä käytetään silmukkamenetelmää.


Nortonin menetelmä


title: Nortonin menetelmä

text:
formula_7
Tasavirralla laskettaessa pätee.


title: Nortonin menetelmä

text: Vaihtovirralla laskettaessa pätee.


title: Cairns

text: Cairns on kaupunki Australian koillisosassa, Queenslandin osavaltiossa. Cairnsilla tarkoitetaan kaupungin lisäksi myös ympäröivää paikallishallintoaluetta. Kaupungissa oli 144 733 asukasta vuoden 2016 väestönlaskennassa.


title: Cairns

text:
Cairns sijaitsee , Korallimeren rannalla, Cape Yorkin niemimaan juuressa, Barron- ja Mulgrave-jokien suistoalueella. Sinne on matkaa 1 700 kilometriä Queenslandin osavaltion pääkaupungista ja suurimmasta kaupungista Brisbanesta ja 2 500 kilometriä maan pääkaupungista Canberrasta, ja saman verran suurkaupunki Sydneystä.
Cairns on suhteellisen tiiviisti rakennettu johtuen siitä, että kaupunki sijaitsee tasangolla korkeiden vuorten ja meren ympäröimänä. Tosin valtaosa asutuksesta, niin kuin muuallakin Australiassa, on omakotialueita.


title: Cairns

text: Vuoden lämpimintä aikaa on joulukuusta helmikuuhun, jolloin keskimääräinen ylin lämpötila on yli 31 °C. Viileintä on heinäkuussa, ja silloinkin keskimääräinen alin on 17 astetta. Sadetta saadaan ympäri vuoden, eniten helmikuussa keskimäärin 448 mm, vähiten elokuuss,a keskimäärin 29 mm.


title: Cairns

text: Sadekauden ja trooppisten hirmumyrskyjen, syklonien aikana tulvat ovat ongelma keskustassa ja lähellä rantaa olevilla alavilla asuinalueilla. Barron-joki on tulvinut huomattavasti 2000-luvulla vuosina 2000, 2008, 2011, 2014 ja 2014.


title: Cairns

text: Cairns perustettiin vuonna 1870 tulliasemaksi. Lähiuseudun kultalöydöt saivat sen kasvamaan 1800-luvun lopulla. Nimensä kaupunki on saanut William Wellington Cairns -nimisen Queenslandin osavaltion kuvernöörin mukaan.


title: Cairns

text:
Alueen pääelinkeinot ovat matkailu ja maatalous (sokeriruo'on ja
banaanien viljely. Vilkkaan kansainvälisen lentokenttänsä, vehreän trooppisen luontonsa sekä ennen kaikkea Ison valliriutan ansiosta Cairns on suosittu lomakohde erityisesti japanilaisten ja muiden aasialaisten keskuudessa. Myös länsimaiset matkailijat viihtyvät alueella erityisesti talviaikaan, jolloin lämpötila pysyttelee alle 30 asteessa eikä sada niin kuin kesällä sadekauden aikaan, jolloin on hyvin kuumaa ja kosteaa.


title: Cairns

text: Kaupungin keskusta edullisine hostelleineen on nuorten reppumatkailijoiden suosiossa. Matkailukohteita ovat muun muassa sademetsäretket, köysirata Kurandan vuoristokylään, sukellusretket valliriutoille sekä sademetsäretket ympäristön kyliin.


title: LCD Soundsystem

text: LCD Soundsystem on newyorkilainen rock-yhtye, jota ohjaa DFA Recordsin perustaja James Murphy.


title: LCD Soundsystem

text: LCD Soundsystemin soittaman musiikin genre on dancen, punkin ja diskon sekoitus. Murphy soittaa levyllä kaikki soittimet itse, mutta livekokoonpanoon kuuluu lisäksi kosketinsoittaja, rumpali, kitaristi ja basisti.


title: LCD Soundsystem

text: LCD Soundsystem perustettiin vuonna 2002 Brooklynissä. Sen tuotannon ulostuonti aloitettiin erinäisten singlejulkaisuiden, muun muassa Losing My Edgen, Yeahin ja Movementin muodossa vuosina 2002–2004. Yhteensä kuudestatoista kappaleesta koostuva albumi, "LCD Soundsystem", julkaistiin vuonna 2005. Yhtyeen ensimmäinen albumi ylsi Suomen virallisen listan 40. sijalle. Yhtye sai ensimmäisestä albumistaan kaksi Grammy-mainintaa: albumi itse oli ehdolla parhaaksi elektronisen/dancemusiikin albumiksi; single ”Daft Punk Is Playing at My House” parhaaksi danceäänitteeksi.


title: LCD Soundsystem

text: Lokakuussa 2006 yhtye julkaisi ""-nimisen äänitteen, joka sävellettiin Nikelle osana yrityksen "Nike+ Original Run" -sarjaa.


title: LCD Soundsystem

text: LCD Soundsystemin toinen studioalbumi, nimeltään "Sound of Silver", julkaistiin vuonna 2007. Albumi oli ehdolla 50. Grammy-gaalassa parhaan elektronisen/dancemusiikin albumiksi.


title: LCD Soundsystem

text: Vuonna 2010 yhtye julkaisi kolmannen studioalbuminsa, jonka nimi on "This Is Happening". Albumi ylsi 41. sijalle Suomen virallisella listalla.


title: LCD Soundsystem

text: Helmikuussa 2011 yhtye ilmoitti nettisivuillaan lopettavansa toimintansa. LCD Soundsystemin viimeisen konsertin ilmoitettiin järjestettävän 2. huhtikuuta 2011 Madison Square Gardenilla. Konsertti taltioitiin sekä dokumentissa "Shut Up and Play the Hits" että livealbumissa "The Long Goodbye".


title: LCD Soundsystem

text: LCD Soundsystem aloitti toimintansa jälleen vuonna 2015. Yhtyeen ensimmäinen uusi kappale viiteen vuoteen, jouluteemainen single nimeltä ”Christmas Will Break Your Heart”, julkaistiin jouluaattona 2015.


title: LCD Soundsystem

text: Singlejulkaisusta seuranneet huhut yhtyeen uudelleensyntymisestä saivat varmistuksen tammikuussa 2016, kun Murphy kertoi LCD Soundsystemin aikeista julkaista uusi albumi ja mennä kiertueelle. Yhtyeen neljäs albumi, "American Dream," julkaistiin vuoden 2017 syyskuussa. Albumi oli ehdolla parhaan vaihtoehtomusiikkialbumin saajaksi vuoden 2018 Grammy-gaalassa. LCD Soundsystemin ensimmäinen Grammy-palkinto annettiin samaisessa tilaisuudessa "Tonite"-singlelle, joka palkittiin parhaana danceäänitteenä.


title: LCD Soundsystem

text:
LCD Soundsystem koostuu seuraavista jäsenistä:
Muita yhtyeen kanssa soittaneita:


title: Jörg Haider

text: Jörg Haider (26. tammikuuta 1950 Bad Goisern – 11. lokakuuta 2008 Lambichl) oli itävaltalainen poliitikko ja Kärntenin kuvernööri. Hän toimi kuolemaansa asti vuonna 2005 perustamansa Itävallan tulevaisuuden liiton (BZÖ) puheenjohtajana. Puolue saavutti suuren vaalivoiton syksyn 2008 parlamenttivaaleissa. Ennen tätä hän oli toiminut vuoteen 2000 asti kansallisliberaalin Itävallan vapauspuolueen (FPÖ) puheenjohtajana.


title: Jörg Haider

text: Jörg Haiderin isä oli vuonna 1914 syntynyt vähävarainen suutari Robert Haider ja hänen äitinsä Dorothea Rupp oli Linzin sairaalan tunnetun lääkärin ja gynekologisen osaston johtajan Karl Ruppin tytär. Dorothean äiti oli varakkaan liikemiehen tytär. Näin ollen Jörgin vanhemmat edustivat eri yhteiskuntaluokkia.


title: Jörg Haider

text: Robert Haider oli liittynyt Hitler-Jugendiin hädin tuskin viisitoistavuotiaana vuonna 1929. Pian sen jälkeen vuonna 1933, kun kansallissosialistiset järjestöt kiellettiin austrofasistien noustua valtaan Itävallassa, Robert Haider pidätettiin, mutta hänen onnistui paeta Baijeriin, jossa hän liittyi Sturmabteilungin (SA) "Itävallan legioonaan". Itävallassa austrofasistit ja kansallissosialistit ottivat jatkuvasti yhteen edeltävien kannattaessa Italiaan suuntautunutta fasistista Itävaltaa ja jälkimmäisten kannattaessa yleissaksalaisuutta sekä liittymistä Saksaan. Robert Haider jäi Müncheniin Saksaan, jossa liittyi Saksan kansallissosialistiseen työväenpuolueeseen (NSDAP) ja palveli kaksi vuotta Wehrmachtissa. Hän palasi Linziin vasta Anschlussin jälkeen ja toimi Deutsche Arbeitsfrontin (DAF) alueellisena nuorisojohtajana. Täällä hän tapasi tulevan vaimonsa Dorothean, joka oli myös natsipuolueen jäsen ja toimi samalla puolueen Bund Deutscher Mädel -tyttöliiton (BDM) johtajana. Toisen maailmansodan sytyttyä Robert Haider taisteli useilla rintamilla haavoittuen monta kertaa. Sodan jälkeen hän oli noussut luutnantiksi ja hänet oli urhoollisuudestaan palkittu rautaristillä. Vuonna 1945 Dorothea ja Robert menivät naimisiin.


title: Jörg Haider

text: Sodan jälkeen Robert Haider joutui Glasenbachin vankileirille ja määrättiin sieltä Mauthausenin keskitysleirille hautaamaan natsien murhaamien pakkotyöläisten ruumiita. Dorothea joutui toimimaan siivoojana pakolaislasten talossa. Seuraavina vuosina Haiderit joutuivat tuomioistuimen eteen puoluejäsenyytensä takia, kuten toimittiin kaikkialla Saksassa ja Itävallassa sodan jälkeen. Haiderit luokiteltiin luokkaan "Minderbelastet", joka tarkoittaa osallisuutta natsihallinnon rikoksiin ilman henkilökohtaista syyllistymistä mihinkään tiettyyn konkreettiseen tekoon. Sanktiona Robert määrättiin töihin kenkätehtaaseen, eikä aiemmin opettajana toiminut Dorothea saanut enää harjoittaa tointaan.


title: Jörg Haider

text: Jörg Haider syntyi 26. tammikuuta 1950 Bad Goisernissa, Ylä-Itävallassa. Hän oli perheen toinen lapsi, isosisko Ulrike oli syntynyt joulukuussa 1945. Nuori Jörg Haider menestyi hyvin koulussa ja pääsi Bad Ischliin lukioon huolimatta vanhempiensa talousvaikeuksista. Haider suoriutui toistuvasti luokkansa parhaimpana oppilaana. Ensimmäisen kosketuksensa hän sai politiikkaan Wienissä aloittaessaan toimintansa kansallismielisessä miekkailevassa "Burschenschaft Silvania Wien" -opiskelijaveljeskunnassa.


title: Jörg Haider

text: Haider valmistui ylioppilaaksi parhaimmalla mahdollisella arvosanalla vuonna 1968. Hän siirtyi opiskelemaan Wienin yliopiston oikeustieteelliseen tiedekuntaan, jossa sai juris doctor -tutkintonsa valmiiksi vuonna 1973. Tämän jälkeen hän aloitti asepalveluksensa suorittamisen Itävallan asevoimissa, jossa palveli vapaaehtoisesti vuoden yli tarvittavan yhdeksän kuukauden. Vuonna 1974 armeijasta tultuaan hän aloitti valtiosääntöoikeuden opettamisen Wienin yliopiston oikeustieteellisessä tiedekunnassa.


title: Jörg Haider

text: 1. toukokuuta 1975 Haider meni naimisiin Claudia Hofmannin kanssa. Heillä on kaksi tytärtä Ulrike ja Cornelia.


title: Jörg Haider

text: Itävallan vapauspuolue FPÖ oli perustettu vuonna 1955 yhdistämään eri poliittisia suuntauksia, jotka vastustivat vallassa olleita konservatiivista Kansanpuoluetta ja sosialistista Sosiaalidemokraattista puoluetta. Sen juuret olivat yleissaksalaisessa liikkeessä ja sen politiikka pohjautui liberalismiin ja kansallismielisyyteen.


title: Jörg Haider

text: Vuonna 1970 Haiderista tuli puolueen nuorisojärjestön puheenjohtaja ja tässä tehtävässä hän toimi vuoteen 1974 asti. Jo vuoteen 1972 mennessä Haider oli voimakas hahmo puolueessa ja vuonna 1976 Kärntenin FPÖ:n talousjohtaja. Vuonna 1979 hänet valittiin nuorimpana ehdokkaana Itävallan parlamenttiin. Tuolloin hän oli vain 29-vuotias. Vuonna 1983 hän nousi Kärntenin FPÖ:n johtoon ja alkoi arvostella ankarasti puolueen silloista johtoa. Vapauspuolue sai tuolloin valtakunnallisissa vaaleissa vain 5–6 prosenttia äänistä.


title: Jörg Haider

text: Vuonna 1986 tapahtui Haiderin poliittisen uran käännekohta, kun hänen onnistui saksalaisnationalistisen siiven avulla syrjäyttämään vallassa olleen puoluejohtajan Norbert Stegerin Innsbrückin puoluekokouksessa. Moni puoluekokouksen osallistujista pelkäsi, että Stegerin poliittinen liberalismi ja yhteistyö sosiaalidemokraattien uhkasi puolueen olemassaoloa. Puolueen suuntauksena oli kansallisliberalismi ("Nationalliberalismus"), joka tarkoittaa kansallismielisyyden ja talousliberalismin yhdistelmää. Puolue oli jakautunut kansallismielisiin ja liberaaleihin, joista edeltävät halusivat painottaa kansallisliberalismissa kansallismielisyyttä, kun taas jälkimmäiset halusivat muuttaa puoluetta enemmän klassisen liberalismin suuntaan. Haiderin voitto tarkoitti Stegerin valtakaudella vahvassa asemassa olleen liberaalisiiven asemien menetystä. Aina 1990-luvun alkuun asti Haider kuitenkin onnistui olemaan hyvissä väleissä kummankin siiven kanssa.


title: Jörg Haider

text: Vuoden 1991 kuvernööripaikan menettäminen näytti Haiderin vastustajien silmissä katkaisseen hänen nousukiitonsa. Seuraavan vuonna 1992 Haider kuitenkin tuli valituksi Itävallan parlamenttiin. Samana vuonna Haider oli Vapauspuolueen presidenttiehdokkaana. Vuoden 1993 Haiderin välit puolueen liberaalisiiven kanssa kärjistyivät, kun Vapauspuolue järjesti 25. tammikuuta – 1. helmikuuta 1993 Haiderin johdolla ”Itävalta ensin” -nimisen kansanäänestyksen puolueen 12 kohtaisesta ohjelmasta, jossa vaadittiin tiukempaa maahanmuuttopolitiikkaa ja saksalaisia suosivampaa politiikkaa. Erityisesti ohjelmassa vaadittiin tiukkaa laittomaan maahanmuuttoon puuttumista. Erityisesti mediassa kansanäänestystä arvosteltiin kovasti. Osallistumisprosentti jäi 7,35 prosenttiin eli hyvin pieneksi, kuten muissakin Itävallan 32 kansanäänestyksessä. Kansanäänestys kuitenkin johti puolueen hajoamiseen, kun liberaalisiipi Heide Schmidtin johdolla erosi puolueesta 4. helmikuuta 1993 perustaen Liberaali foorumiin. Schmidtin lisäksi uuteen eduskuntaryhmään kuuluivat Klara Motter, Friedhelm Frischenschlager, Hans Helmut Moser ja Thomas Barmüller. Schmidt oli vain vuotta aiemmin tukenut presidenttiehdokas Haideria. Saman tien Vapauspuolue jätti paikkansa Liberal Internationalissa paikan siirtyessä Liberaali foorumille, joka sai kuudella prosentilla äänistä 11 paikkaa vuoden 1994 parlamenttivaaleissa ja 5.51 % ääniosuudellä kymmenen paikkaa vuoden 1995 vaaleissa. Vuoden 1999 vaaleissa puolue jäi paikatta ja nykyään sillä on enää muutamia kunnallistason edustajia.


title: Jörg Haider

text: Vuoteen 1989 asti sosiaalidemokraatit olivat hallinneet Kärnteniä suvereenisti absoluuttisella enemmistöllä. Tuona vuonna sosiaalidemokraatit kuitenkin saivat alle 50 prosenttia äänistä, joten Vapauspuolue ja konservatiivinen Kansanpuolue onnistuivat muodostamaan hallituksen, joka valitsi uudeksi osavaltion kuvernööriksi ("Landeshauptmann") 39-vuotiaan Jörg Haiderin.


title: Jörg Haider

text: Haider piti kovalla otteella kasassa hajanaisen puolueen, mutta johti samalla puolueen voitosta voittoon. Vuoden 1990 Itävallan parlamenttivaaleissa puolue sai 16,5 prosenttia äänistä, kun vielä vuonna 1986 kannatus oli ollut vain 5 prosenttia. Heinäkuussa 1991 osavaltioparlamentissa opposition edustaja arvosteli Haiderin suunnitelmaa pienentää työttömyystukia ja väitti sitä Kolmannen Valtakunnan politiikan mukaiseksi työhön pakottamiseksi. Kiukuissaan Haider vastasi, että ”Tämä ei ole Kolmas valtakunta, koska Kolmas valtakunta onnistui kehittämään kunnollisen työllisyyspolitiikan, jota sinun hallituksesi Wienissä ei ole koskaan onnistunut tekemään.” Haider joutui lausuntonsa takia ankaran painostuksen alle ja joutui jättämään kuvernöörin paikkansa siirtyen varakuvernööriksi. Samoin konservatiivien ja Vapauspuolueen koalitio vaihtui konservatiivien ja sosiaalidemokraattien muodostamaksi. Haider pyysi anteeksi lausuntoaan, mutta perusteli sanomisiaan: ”Se, mitä minä sanoin, oli tosiasia: Kolmannessa valtakunnassa luotiin suuri määrä työpaikkoja tehokkaalla työllisyyspolitiikalla ja täten työttömyys poistettiin.”


title: Jörg Haider

text: Jörg Haider kuoli 58-vuotiaana auto-onnettomuudessa Kärntenin osavaltiossa lähellä Klagenfurtin kaupunkia aamuyöllä 11. lokakuuta 2008 ollessaan tulossa yökerhosta. Haider ajoi yksin virka-autoaan, Volkswagen Phaetonia huomattavaa ylinopeutta: 142 kilometriä tunnissa 70 kilometrin tuntinopeusrajoitusalueella, ja menetti sen hallinnan ohituksen jälkeen. Auto osui betonipylvääseen ja kieppui ympäri. Haider sai vammoja pään ja rinnan alueille. Haiderin ohittama autoilija soitti apua ja vaikka Haider saatiin nopeasti avun pariin, hän oli kuollut jo sairaalaan tuotaessa. Tiedottajansa mukaan Haider oli ollut tapahtumahetkellä 1,8 promillen humalassa.


title: Jörg Haider

text: Haiderin jälkeen BZÖ:n puoluejohtajaksi nousi hänen oppipoikansa Stefan Petzner. 22. lokakuuta hän kertoi, että hänen suhteensa Haideriin ”meni paljon ystävyyttä pitemmälle”. Haiderin biseksuaalisuus on ollut Itävallan tiedotusvälineiden arvailujen kohteena, mutta tyyliin ei ole kuulunut julkistaa yksityisasioita. Ilmoitus aiheutti julkisuudessa arveluja, että Petzner saattaa menettää paikkansa puoluejohtajana julkitulonsa johdosta. Näin myös tapahtui.


title: Jörg Haider

text: Sittemmin Itävallassa ja Saksassa on tiedotusvälineitä uhattu rangaistuksella, mikäli nämä ”loukkaavat Haiderin yksityisyyden suojaa” ja julkaisevat väitteitä, että Haider olisi ollut homoseksuaali.


title: Jörg Haider

text: Kesällä 2010 kerrottiin lehdissä, että Haider oli tallettanut miljoonia liechtensteinilaisiin pankkeihin. Rahojen alkuperä ja käyttötarkoitus ovat arvoitus. Haiderin myös epäillään ottaneen vastaan lahjuksia saksalaiselta BayernLB:lta tämän ostaessa itävaltalaisen HGAA-pankin, joka toimi samassa osavaltiossa, jonka kuvernöri Haider oli.


title: Jörg Haider

text: Loppukesästä 2010 "Profil"-viikkolehti kertoi Haiderin tallettaneen 45 miljoonaa euroa salaiselle tilille Liechesteiniin. Myöhemmin wieniläinen "Falter"-viikkolehti julkaisi otteita Haiderin entisen puoluetoverin Walter Meischbergerin päiväkirjasta. Päiväkirjan mukaan Haider olisi saanut muoviin käärittyinä setelinä 45 miljoonaa Libyan johtajalta Muammar Gaddafilta. Falterin tietojen mukaan raha piti käyttää itävaltalaisten toimittajien ja pankkiirien lahjontaan.


title: Ville Ranta

text: Ville Matias Ranta (s. 29. marraskuuta 1978 Oulu) on oululainen pilapiirtäjä, sarjakuvataiteilija ja sarjakuvia kustantavan Sarjakuvayhdistys Aseman perustajajäsen.


title: Ville Ranta

text: Vapaana sarjakuvataiteilijana työskentelevä Ranta on toiminut muun muassa Limingan taidekoulussa sarjakuvataiteen opettajana. Hänet tunnetaan luonnosmaisesta piirrostyylistään ja pohdiskelevista, aihepiireiltään usein varsin henkilökohtaisista sarjakuvistaan. Pitkien sarjakuva-albumiensa lisäksi Ranta on tehnyt kuvitusta ja sarjakuvia lehtiin sekä sarjakuva-antologioihin.


title: Ville Ranta

text: Ranta palkittiin Suomen sarjakuvaseuran Puupäähatulla vuonna 2009. Joulukuussa 2009 Kirkon tiedotuskeskus esitti Rantaa vuosittain jaettavan kirkon tiedonvälityspalkinnon saajaksi. Perusteena esitettiin Rannan pitäneen yllä sananvapautta ja pyrkineen riisumaan kirkkoa tekopyhyydestä. Kirkkohallitus kuitenkin kieltäytyi antamasta palkintoa Rannalle eikä jakanut palkintoa lainkaan, ensimmäistä kertaa palkinnon 33-vuotisen historian aikana.


title: Ville Ranta

text: Vuonna 2014 Ranta sai sarjakuva-Finlandian teoksellaan "Kyllä eikä ei". Samana vuonna opetus- ja kulttuuriministeriö myönsi hänelle Suomi-palkinnon. Ranta sai helmikuussa 2017 Ranskan kansallisen ansioritarikunnan (Ordre national du Mérite) ritarimerkin. Hän on ensimmäinen suomalainen sarjakuvataiteilija ja pilapiirtäjä, joka on saanut kyseisen kunniamerkin. Lähes koko Rannan tuotanto varhaista "Sade"-teosta lukuun ottamatta on käännetty ranskaksi ja hän pitää myös ranskankielistä sarjakuvablogia "Ville veut être francais" (). Teos "Célébritiz" () on alun perinkin suunnattu Ranskan markkinoille.


title: Ville Ranta

text: Ranta toimi Ajankohtaisen kakkosen pilakuvapiirtäjänä vuoroviikon Pertti Jarlan kanssa.


title: Ville Ranta

text: Helmikuussa 2006 Rannan tekemä ja kulttuurilehti Kaltion verkkosivuilla julkaistu sarjakuva kohtaamisesta naamioidun profeetta Muhammadin kanssa herätti kohua Suomessa. Perusaiheen Ranta oli saanut Tanskan Muhammad-pilapiirrosjupakasta, mutta hän käsitteli teemaa hyvin henkilökohtaisella tasolla. Kaltion hallitus pyysi pikakokouksen jälkeen päätoimittaja Jussi Vilkunaa poistamaan sarjakuvan Kaltion nettisivuilta. Vilkunan kieltäydyttyä seurauksena oli päätoimittajan erottaminen ja lehden verkkosivujen sulkeminen.


title: Ville Ranta

text: Nousseen kohun myötä Oulun kaupunki peruutti Rannalta jo tilaamansa kuvitustyön, jonka aihe ei mitenkään liittynyt asiaan. Oulun seudun ammattikorkeakoulu osti maaliskuussa 2006 Rannan sarjakuvan originaalit Kulttuurialan kirjaston kokoelmiin ja teos oli hankinnan jälkeen esillä ainoastaan Helsingin Tennispalatsissa Kiilan 70-vuotisnäyttelyssä vuodenvaihteessa 2006–2007. Teos ei ole ollut Oulun ammattikorkeakoulun omistuksessa lokakuun 2012 jälkeen.


title: Ville Ranta

text: Sittemmin Journalismikritiikin vuosikirja tilasi Ville Rannalta Kaltion Muhammad-jupakkaa käsittelevän sarjakuvaesseen. Ranta piirsi esseeseen yhteen kuvaan myös Muhammadin. Samaan vuosikirjaan kirjoittava musliminainen vaati julkaisun toimittajia vetämään Rannan teoksen pois, tai muuten hän ei itse antaisi tekstiään julkaistavaksi. Journalismikritiikin vuosikirjasta sensuroitu sarjakuva julkaistiin 30.3.2007 Ylen Pressiklubin sivuilla.


title: Ville Ranta

text: Electronic Frontier Finland myönsi 2007 Rannalle myönteisen Winston Smith -palkinnon epäitsekkäästä sananvapauden puolustamisesta Muhammad-piirrosten julkaisemisessa. Vuonna 2009 evankeliluterilaisen kirkon tiedotuskeskus halusi antaa Rannalle Kirkon tiedonvälityspalkinnon, mutta kirkkohallitus kieltäytyi ja palkinto jäi ensimmäisen kerran jakamatta.


title: Ville Ranta

text: Rannan puoliso on Rebekka Naatus. Naatus on yksi Iloisen talon kellareissa- pamfletin kirjoittajista.


title: Humidori

text: Humidori on tiivis laatikko, kaappi tai suurimmillaan huone, jossa säilytetään sikareja sopivan lämpötilan ja kosteustason vallitessa. Suhteellinen kosteus sikareille on sopivimmillaan 65–72 %. Liian kuiva ilma luonnollisesti kuivattaa sikarit, jolloin ne ovat hauraita ja palavat liian suurella lämpötilalla, josta seuraa kitkerä maku. Liian kostea ilma aiheuttaa sikarihomeen riskin. Sopiva säilytyslämpötila on noin 18–22 °C. Liian lämmin säilytyslämpötila nostaa eri tuholaisten riskiä. Tuholaisista pääsee eroon pakastamalla sikarit, mutta sulatus tulee tehdä hitaasti.


title: Humidori

text: Humidoriin kuuluu säilytysosan lisäksi kostutin ja tavallisesti kosteusmittari eli hygrometri. Kosteuttajana käytetään Oasis-sientä, joka pitää ilman kosteuden sopivana. Kosteuden sääntelyyn voidaan käyttää myös humidorikäyttöön tarkoitettuja kosteutta tasaavia (akryylipolymeeri) kiteitä, joita on saatavana eri kosteustasojen ylläpitämiseen (65 %, 70 %). Kosteuttajana voidaan käyttää myös märkää ruokasuolaa, mikä kuitenkin saa aikaan hiukan korkeahkon 75 % kosteustason.


title: Humidori

text: Humidorin sisus on yleensä vuorattu käsittelemättömällä setrillä tai kirsikkapuulla. Käsittelyt voivat aiheuttaa makuvirheitä.


title: Humidori

text: Kaupasta ostettu tai itse tehty humidori ei ole heti käyttövalmis. Analoginen hygrometri on kalibroitava suolalla. Ilmatiiviisti suljettuun pussiin (esimerkiksi MiniGrip) laitetaan astiassa tavallista suolaa. Suolaa kostutetaan siten, että osa suolasta on märkää, osa kuivaa. Kahdeksan tunnin kuluttua suhteellisen kosteuden pussin sisällä pitäisi olla melko tarkasti 75 %. Jos hygrometri näyttää eri lukua, sitä pitää säätää. Kun säätö on tehty, hygrometri on valmis käyttöön.


title: Humidori

text: Seuraavaksi humidorin kostuttimeen on imeytettävä kostutusainetta, jollaisena voidaan käyttää propyleeniglykolia (PG); sitä saa apteekeista ja sikariliikkeistä. PG-vesiseos saa aikaan 70% suhteellisen kosteuden. Ensitäytöllä laitetaan noin 50/50 -seos ja jatkossa kostutusaineeksi käy joko akkuvesi tai apteekin tislattu vesi. Joillakin akkuvesillä voi ongelmana olla kostuttimen kovettuminen, jolloin kostutinsienen teho laskee. Kostuttimena käytettyyn Oasis-sieneen nestettä voi imeyttää niin kauan kuin sieni sitä imee. Ylimääräiset nesteet voi pyyhkiä kostuttimesta pois. Kun kostuttimen kääntää ylösalaisin, sienestä ei saisi tippua vesipisaroita. Kostutin asetetaan humidorin sisälle. Humidorin annetaan olla tunti. Uuden humidorin seiniä voi kostuttaa tislatulla vedellä tai lisätä snapsilasillisen vettä, jotta kosteustason tuleminen sopivaksi ei kestäisi kovin kauan. Väliseinät voi ottaa humidorista pois. Väliseiniä voi sivellä tislatulla vedellä kostutetulla tekstiilillä.


title: Humidori

text: Näiden vaiheiden jälkeen humidori suljetaan ja annetaan olla 3 vuorokautta, jonka jälkeen se on valmis sikareiden säilytykseen.


title: Raipparangaistus

text: Raipparangaistus on laissa säädetty tuomioistuimen määräämä ruumiinrangaistus, jossa rangaistava yleensä sidotaan kiinni telineeseen ja hänen selkäänsä tai paljaita takamuksiaan lyödään tai piiskataan kepillä tai muulla välineellä.


title: Raipparangaistus

text: Vielä 1800-luvulla raipparangaistus oli yleistä myös Euroopan ja Yhdysvaltain oikeusjärjestelmässä, mutta 1900-luvulla sen on katsottu olevan epäinhimillisen ja YK:n ihmisoikeuksien sekä kidutussopimuksen vastainen. Suomessa se poistettiin käytöstä, kun vuoden 1889 rikoslaki astui voimaan.


title: Raipparangaistus

text: Raipparangaistus on edelleen voimassa monissa Afrikan ja Aasian maissa, muun muassa Malesiassa ja Singaporessa, jossa sitä pidetään tehokkaana välineenä torjua vandalismia, juopumus- ja väkivaltarikoksia. Myös viisumirikkomuksista ja laittomasta siirtolaisuudesta on tuomittu raipparangaistuksiin. On arvioitu, että raipparangaistuksia pannaan toimeen Singaporessa noin tuhat vuodessa.


title: Raipparangaistus

text: Rangaistusta ei kuitenkaan panna toimeen raipalla, vaan 13 mm paksulla rottinkikepillä, joka turvotetaan suolavedessä ennen rangaistuksen toimeenpanoa. Tuomittu sidotaan selkä piiskuriin päin A:n muotoiseen kehikkoon ja hänen selkänsä ja takareitensä peitetään. Piiskurin tulee olla kamppailulajien ammattilainen, ja hänen tulee lyödä pakaroille täydellä voimalla. Kepin päätä ei ole pyöristetty, vaan se on suorakulmainen. Yleensä kolmas isku repii pakaroiden ihon rikki.


title: Raipparangaistus

text: Rangaistus suoritetaan lääkärin valvonnassa ja rangaistava saa toimenpiteen jälkeen hoitoa. Käsittely on äärimmäisen tuskallinen ja siitä jäävät pysyvät arvet pakaroihin. Singaporessa tämän rangaistuksen läpikäynyt ei saa palvella asevelvollisena maan armeijassa.


title: Raipparangaistus

text: Aiemmin, vielä aina 1800-luvun lopulle asti, oli raippojen määrääminen Suomessa melko yleistä. Esimerkiksi Lappeenrannassa toimeenpantiin tiettävästi viimeinen raipparangaistus syksyllä 1887 karjavarkaudesta. Saattoi käydä niinkin, että hyvin köyhä henkilö joutui maksamaan sakkorangaistuksen raippojen muodossa. Tästä muodostui eräs kansansanonta: "Rikas maksaa rahallaan, köyhä selkänahallaan." Käytetty piiskaamisväline oli yleensä noin aikaihmisen sormenpaksuista koivua. Raipat annettiin pareittain. Lisäksi rangaistus oli julkisena näytöksenä suoritettu, joten sen suorittamista julkistettiin julkisin kuulutuksin.


title: Raipparangaistus

text: Suomen vankiloissa käytettiin raippojen antamista sisäisenä kurinpitomenettelynä aina 1930-luvulle saakka. Menettely oli yksittäisenä rangaistusmuotona kaikkein ankarin sekä erittäin harvinainen, ja sen määräsi vankilan johtaja, joka myös rangaistuksen toimeenpanoa valvoi, muiden korkeiden vankilavirkailijoiden kuten lääkärin ja vankilapastorin kanssa yhteisesti.


title: Raipparangaistus

text: Kakolan vankilan lääkäri Aleksis Tähkä kuvaa teoksessaan erästä vangille osoitettua raipparangaistuksen toteuttamista. Annettu raippamäärä oli 16 raipaniskua. Iskut annettiin pakaroille rottinkikepillä. Vanki sidottiin tiukasti kiinni puiseen rangaistuspenkkiin ennen täytäntöönpanoa. Pakaroille asetettiin ennen iskujen antamista kostutettu puhdas suojavaate, mahdollisesti tulevien haavojen infektoitumisen taikka ihon rikkoutumisen välttämistä varten. Samoin vangit silmät peitettiin vaateliinalla, jottei tämä pääsisi näkemään rankaisijaansa. Iskut antoi tuohon tehtävään määrätty "iskuri" eli vanginvartija. Rangaistuksen asteen kovuudesta kielii se, että tätä kyseenomaista vankia makuutettiin parin viikon ajan vatsallaan jälkeenpäin. Lisäksi iskuvammat saivat aktiivisesti hoitoa, kuten boorisalvaa ja kostutettuja kääreitä.


title: Sikarileikkuri

text: Sikarileikkuri on sikarin katkaisulaite. Sikarileikkureita on saksimaisia, giljotiinimallisia sekä niin kutsuttuja sikariporia (Cigar Punch). Sikarileikkurilla avataan sikarin suljettu imupää (hattu) suuremmaksi ilmavirtauksen mahdollistamiseksi. Leikkurilla voidaan myös katkaista esimerkiksi sammuneen sikarin palanut pää. On olemassa myös joitain sikareita joiden jalka (tulipää) täytyy leikata auki, esimerkiksi VegaFina Barrel Aged Salomon. Nämä täysin suljetut sikarit ovat melko harvinaisia. On huomioitavaa myös, että sikarileikkurin tai poran täytyy olla hyvin terävä joten on suositeltavaa käyttää vain laadukkaita välineitä. Tylsä leikkuri tai pora repii sikarin pintalehteä (wrapperia) ja suutuntuma kärsii ja pahimmillaan sikari voi hajota niin että sitä ei pysty polttamaan kun käärintä alkaa purkautua. Sikarileikkureita voi myös teroittaa mutta laadukas terä tylsyy harvoin, jos ollenkaan kun sitä käytetään oikein.


title: Sikarileikkuri

text: Sikarin leikkaaminen on sikarin hyvän palamisen kannalta suoritettava tarkasti. Yleensä sikarista leikataan hatusta 2/3 osaa sikarin halkaisijasta mutta jos sikari on torpedo -mallinen (pitkä, suippo hattu) on hyvä leikata n. 4-7mm sekä viistoon jolloin pitkä ja viisto leikkaus kokoaa makoisat sauhut kielelle. Jos sikari ei mallista riippumatta vedä riittävän sujuvasti, sitä voidaan leikata lisää tai porata isommalla poralla. Jos veto ei tästähuolimatta parane, sikariin voi työntää varovasti jonkinlaisen piikin, esimerkiksi rautalangan tai sukkapuikon jolloin veto paranee.


title: Arizonan suuri meteoriittikraatteri

text: Arizonan suuri meteoriittikraatteri sijaitsee Yhdysvalloissa itäisessä Pohjois-Arizonassa Winslowin lähellä. Tämän myös niin kutsutun Barringer-kraatterin halkaisija on 1 186 m, syvyys 170 m ja reunavallien korkeus 45 m. Se syntyi esihistoriallisena aikana tapahtuneessa suuren meteoriitin törmäyksessä. Rautaisen meteoriitin sirpaleita on säilynyt ja sinkoutunut kauas kraatterin ympäristöön. Kraatterin törmäysshokki synnytti lukuisia mikroskooppisen pieniä timantteja. Kraatterin alla on 213–244 m syvä törmäyksen möyhentämän kiven kerros. Kraatteri näyttää ylhäältä katsoen hieman neliömäiseltä. Kraatterin iäksi on arvoitu muutamilla eri menetelmillä vain noin 49 000 vuotta.


title: Arizonan suuri meteoriittikraatteri

text:
Barringer-kraatteri sijaitsee Pohjois-Arizonassa 32 km Winslowin kaupungista länteen paikassa 35° 02`P, 111° 01`L. Kraatterin pohja on 1 540 m:n korkeudessa merenpinnasta.
Kraatteri on syntynyt hiekkakiveen noin 49 000 vuotta sitten rautameteoriitin törmäyksestä. Silloin kraatterin kohdalla kasvoi kuivaa puoliaavikkomaista pensastoa ja lähellä mäntymetsää. Sen pohjaa peittävät kuivuneen järven kerrostumat.
1900-luvun alussa kiisteltiin siitä onko Barringer-kraatteri tulivuoren räjähdyksen vai meteoriitin synnyttämä. 1891 silloinen Yhdysvaltain päägeologi Grove Karl Gilbert tutki ajatusta että kraatteri olisi syntynyt meteoriitti-iskusta, päätyen kuitenkin siihen, että se olisi vulkaanisen kaasuräjähdyksen seuraus. Kaivosinsinööri ja lakimies Daniel Moreau Barringer tutki kraatteria 1903-1905 ja päätyi siihen tulokseen, että kraatteri syntyi meteoriitti-iskussa.
Niinpä Gilbert ja Barringer alkoivat riidellä teorioistaan keskenään tämän Canyon Diablon, "Paholaiskanjonin" synnystä, joksi Arizonan suurta kraatteria aiemmin monesti kutsuttiin.


title: Arizonan suuri meteoriittikraatteri

text: Kraatterin synnytti nykyisten arvioiden mukaan nopeudella 12,8 km/s törmäävä alkujaan 300 000 tonnin painoinen kappale, josta höyrystyi jo ilmakehässä puolet ilmanvastuksen aiheuttaman kitkan takia. Aiemmin kappaleen uskottiin liikkuneen 20 km/s. Syöksyessään kohti maata kappaleen on täytynyt näyttää häikäisevältä pyrstöä vetävältä tulipallolta, mutta arkeologit kiistelevät siitä, oliko kukaan silloin törmäystä katselemassa.


title: Arizonan suuri meteoriittikraatteri

text: Törmääjää, 45-50 metrin läpimittaista rautanikkelimeteoriittia voivat jotkut sanoa asteroidiksikin. Laajempi haitari törmääjälle on 30–50 m.


title: Arizonan suuri meteoriittikraatteri

text: Törmäyksessä syntynyt 2,5 megatonnin räjähdys vastasi 150 Hiroshiman pommia, ja lennätti pois 175 miljoonaa tonnia kiveä. Seurannaisvaikutuksineen räjähdys tuotti lisää 6,5 megatonnia. Jotkut sanovat että räjähdys olisi ollut jopa 20-50 megatonnia. Kraatterin reunan ulkopuolelle lensi jopa 30 tonnin kiviä. Maa myllääntyi täysin noin 2 km:n säteellä kraatterin keskustasta reunavallin ulkopuolella.


title: Arizonan suuri meteoriittikraatteri

text: 3–5 km:n säteellä puhalsi yli 1 000 km/h paineaalto. Törmäysmurskaa lensi 260 km²:n alueelle noin 9 km:n säteelle, ja se haavoitti eläimiä vielä 10–13 km:n päässä.


title: Arizonan suuri meteoriittikraatteri

text: Törmäys vastasi vähintään magnitudin 5,5 maanjäristystä. Kaikki elämä tuhoutui 3–4 km:n säteellä heti. Törmäyksen aiheuttaman kaasuuntumisen synnyttämä tulipallo poltti vakavasti vielä 10 km:n päässä. 2 000 km/h nopeudella etenevä shokkiaalto tasoitti kasvillisuutta, katajoita ja pinjoja 14–22 km:n säteellä maan tasalle. Eläimiä vammautui vielä 16–24 km:n päässä.


title: Arizonan suuri meteoriittikraatteri

text:
Kasvit tuhoutuivat arviolta 800-1 500 km² alalta heittele, paine ja lämpövaikutuksen takia, ja vaurioituivat vielä lisäksi 200-600 km² alalta.
Hurrikaanin voimalla eteneviä tuulia oli vielä 40 km:n päässä nykyisessä Winslowin kaupungissa asti ja idempänäkin. Törmäys ei nostattanut merkittävästi auringonvaloa pimentävää ja viilentävää pölyä maan ilmakehään. Kasvipeite palautui ennalleen muutamassa - arviolta noin sadassa vuodessa.


title: Alec Douglas-Home

text: Sir Alexander Frederick Douglas-Home [ˈhjuːm], Baron Home of the Hirsel (2. heinäkuuta 1903 – 9. lokakuuta 1995), 14. Homen jaarli 1951–1963, oli brittiläinen poliitikko, joka toimi Yhdistyneen kuningaskunnan pääministerinä vuoden lokakuusta 1963 lokakuuhun 1964. Hän on viimeinen ylähuoneesta pääministeriksi nimitetty sekä ainoa, joka on eronnut ylähuoneesta ja asettunut ehdolle alahuoneen vaaleihin.


title: Alec Douglas-Home

text: Douglas-Home opiskeli Etonissa ja Oxfordissa. Hänestä tuli konservatiivien parlamenttiedustaja Lanarkista 1931. Aristokraattisten juurtensa ansiosta hän sai vuonna 1935 paikan Neville Chamberlainin yksityissihteerinä, ja seurasi tätä Müncheniin neuvottelemaan Hitlerin kanssa. Suuren osan sota-ajasta Douglas-Home vietti sairauslomalla selkärankaongelmien takia.


title: Alec Douglas-Home

text: Douglas-Home menetti paikkansa vuoden 1945 vaaleissa, mutta sai sen taas 1950. Hän joutui kuitenkin eroamaan jo vuonna 1951, kun hänestä tuli 14. Homen jaarli, ja hän peri isänsä paikan ylähuoneessa. Politiikasta innostunut Lordi Home toimi kuitenkin kansainyhteisön sihteerinä vuodesta 1955, ylähuoneen puheenjohtajana 1957–1960 ja valtakunnanneuvoston lordipuheenjohtajana. Hän luopui kaikista kolmesta asemastaan kun hänet nimitettiin ulkoministeriksi 1960.


title: Alec Douglas-Home

text: Vuonna 1963 konservatiivien pääministeri Harold Macmillan erosi, kun hänellä diagnosoitiin syöpä, josta hän ei uskonut selviävänsä. Puolueen sääntöjen mukaan uuden johtajan valitsivat puolueen vanhemmat valtiomiehet. Rab Butler oli parlamenttiedustajien suosikki, mutta vanhemmat valtiomiehet kannattivat lordi Homea. Macmillan ilmoitti kuningatar Elisabet II:lle puolueen vanhempien mielipiteestä, vaikkakaan hänellä ei ollut kaikkien mielipiteiden mukaan oikeutta neuvoa monarkkia asiassa, eikä kuningattaren täytynyt hyväksyä neuvoa, hän kutsui Homen pääministeriksi.


title: Alec Douglas-Home

text: Lordi Home piti epäsopivana ryhtyä pääministeriksi ylähuoneesta. Hyödyntäen samana vuonna hyväksyttyä Peerage Actia hän luopui aatelisarvostaan ja osallistui alahuoneen vaaliin "Sir Alec Douglas-Homena" Kinross & West Perthshiren piiristä. Douglas-Home voitti, ja jäi historiaan viimeisenä ylähuoneesta nimitettynä pääministerinä ja ainoana pääministerinä, joka on eronnut ylähuoneesta ja tullut valituksi alahuoneeseen.


title: Alec Douglas-Home

text: Douglas-Homen hallitus ei saanut aikaan merkittäviä saavutuksia. Sotaministeri John Profumon aiheuttaman Profumo-skandaalin ja muiden vastoinkäymisten jälkeen se ei kyennyt enää pysymään pystyssä. Lokakuun 1964 vaalit voitti Työväenpuolue Harold Wilsonin johdolla, mutta paljon pienemmällä erolla kuin oli ennakoitu.


title: Alec Douglas-Home

text: Työväenpuolueen Harold Wilsonista tuli lokakuun 1964 vaalivoiton jälkeen Britannian pääministeri, ja Douglas-Home toimi konservatiivipuolueen johdossa seuraavan vuoden heinäkuuhun asti. Hänen eronsa jälkeen puolueen johtoon nousi Edward Heath. Kun Heathista tuli vuonna 1970 pääministeri, Douglas-Home palasi ulkoministerin asemaan.


title: Alec Douglas-Home

text: Vuonna 1973 Douglas-Home ilmoitti aikeistaan jäädä parlamentista seuraavissa vaaleissa, mutta osallistui vielä helmikuun 1974 ennenaikaisiin vaaleihin. Heathin hallituksen väistyttyä Harold Wilsonin tieltä 1974, Douglas-Home jäi pois parlamentista lokakuun 1974 vaalien jälkeen.


title: Alec Douglas-Home

text: Hän palasi ylähuoneeseen saatuaan elinikäisen aatelisarvon, jonka jälkeen hänet tunnettiin paroni "Home of the Hirselina" (Hirsel on hänen sukunsa kartano Berwickshiressa). Hän jatkoi osallistumista ylähuoneessa aina 1990-luvulle asti.


title: Alec Douglas-Home

text: Douglas-Homen omaelämäkertansa "The Way The Wind Blows" julkaistiin 1976. Hänen kuoltuaan Coldstreamissa vuonna 1995 Homen jaarliksi nousi hänen poikansa David.


title: Kalanteri

text: Kalanteri on paperikonelinjan osa, jossa muokataan paperin paksuutta, karheutta tai kiiltoa. Näihin suureisiin vaikutetaan nippikuormituksen, lämpötilan ja kosteuden avulla.Konekalanteri on kovanippinen kalanteri, jossa molemmat telat ovat teräksiset. Konekalanterissa vyöhykeohjattu tela on yleensä alapuolella ja termotela yläpuolella. Konekalanteria käytetään paksuuden () säätämiseen. Konekalanteria käytetään yleensä ennen päällystyskonetta tasaamaan paksuusprofiilia, jotta päällystemäärä pysyisi kohtuullisena. Konekalanteroinnissa paperirataa puristetaan siten että paksuimat kohdat "litistyvät kasaan". Tässä kalanterointi tapahtumassa radan "kuopat" eivät kalanteroidu.


title: Kalanteri

text: Soft-kalanteri on pehmeänippinen kalanteri, jossa vyöhykeohjattu tela on niin sanottu pehmeäpintainen, jota se ei käsin kosketeltaessa kuitenkaan ole. Pehmeänippinen kalanteri on käytössä sanomalehtikoneissa, joissa paperi kalanteroidaan loppukäyttöä varten. Pehmeänippisellä kalanterilla kalanteroidessa tela myötäilee paremmin paperin pinnanmuotoa ja siten pinta kalanteroituu kauttaaltaan paremmin. Tässä sovelluksessa ei päätavoitteena ole saada tasapaksuista paperirataa, vaan poistaa karheutta. Konekalanteri tasoittelee vain "huiput".


title: Kalanteri

text: Multinippikalanteria käytetään ensisijaisesti päällystettyjen paperilajien kiillottamista varten, mutta myös SC-lajin paksuusprofiilin säätöön.


title: Kalanteri

text: Multinippikalanterista käytetään yleisesti nimitystä "superkalanteri". Nykyisillä koneentoimittajilla on kuitenkin omat tuotenimet kyseiselle laitteelle, joten superkalanteri -nimityksen käyttö on vähentynyt.


title: Kalanteri

text: Superkalanteri on kone, jossa ei ole välitelojen kevennyksiä tai telapakkaa ei ole asetettu 45 asteen kulmaan. Ainoastaan välitelojen akseli- ja laakeripesien massat ovat kevennetyt. Toinen oleellinen ero nykyiseen multinippikalanteriin on kuormitus ylätelalta.


title: Kalanteri

text: Nykyisten multinippikalantereiden välitelojen massat ovat kevennettyt, joten nippikuormat ovat tasaiset, jolloin alimmat nipit eivät purista paperirataa superkalanterin tavoin voimakkaammin.


title: Riitta Myller

text: Riitta Mailis Mirjami Myller (s. 12. heinäkuuta 1956 Joensuu) on suomalainen SDP:tä edustava poliitikko. Hän on ollut kansanedustaja vuosina 1987–1995 ja uudelleen vuodesta 2011. Vuosina 1995–2009 hän oli Euroopan parlamentin jäsen.


title: Riitta Myller

text: Myller kävi koulunsa Joensuussa ja opiskeli sosiologiaa Tampereen yliopistossa, josta valmistui yhteiskuntatieteen maisteriksi vuonna 1990. Hän työskenteli Yleisradion freelance-toimittajana Joensuussa vuosina 1983–1987. Myller kiinnostui jo varhain politiikasta ja hänet valittiin Joensuun kaupunginvaltuustoon vuonna 1980. Hän oli kaupunginvaltuutettu vuoteen 1985 saakka. Vuosina 2009–2012 Myller oli Joensuun kaupunginvaltuuston puheenjohtaja.


title: Riitta Myller

text: Eduskuntaan Myller valittiin vuonna 1987 Pohjois-Karjalan vaalipiiristä ja hän toimi kansanedustajana vuoteen 1995 saakka, jolloin aloitti europarlamentaarikkona. Hänet valittiin eduskuntaan jälleen vuoden 2011 vaaleissa, joissa hän oli vaalipiirinsä ääniharava 7700 äänellä. Kesäkuusta 2014 hän on ollut puheenjohtaja suuressa valiokunnassa, jonka jäsen hän on ollut 1987–1990 ja uudelleen vuodesta 2011. Hän on myös perustuslakivaliokunnan jäsen. Myller jättää eduskunnan vuoden 2019 eduskuntavaaleissa.


title: Riitta Myller

text: Kansainvälisestä yhteistyöstä kiinnostunut Myller suhtautui myönteisesti Suomen jäsenyyteen Euroopan unionissa, ja kun liittymispäätös oli vuonna 1994 tehty, valitsi SDP hänet yhdeksi neljästä Euroopan parlamentin suomalaisesta sosialidemokraattiedustajasta. Hän edusti Euroopan sosialidemokraattista puoluetta eli sosialistiryhmää. Myller aloitti työnsä europarlamentissa Suomen liittyessä unioniin vuoden 1995 alusta ja hänet valittiin edustajaksi myös vuoden 1996 ja vuoden 1999 eurovaaleissa. Hän sai lisävastuuta ryhmässään kun hänestä tuli vuonna 1997 sosialistiryhmän varapuheenjohtaja. Hän toimi tehtävässä seitsemän vuotta vuoden 2004 eurovaaleihin saakka. Myller sai vaaleissa Suomen kahdeksanneksi suurimman äänimäärän ja tuli valituksi kolmannelle kaudelleen yli 55 000 äänen turvin.


title: Riitta Myller

text: Europarlamentissa Myller oli vuosina 1995–1999 varsinainen jäsen aluepoliittisessa valiokunnassa ja vuonna 1999–2009 ympäristön, kansanterveyden ja elintarvikkeiden turvallisuuden valiokunnassa ("ENVI"). Hän oli mukana myös Euroopan parlamentin Lähi-idän ja Välimeren alueiden suhteita hoitavissa valtuuskunnissa. Myller oli aktiivinen myös aluepoliittisissa asioissa ja ainoa Itä-Suomen edustaja EU:n hallinnossa. Myller työskenteli europarlamentaarikkona vuoteen 2009 saakka. Hänen lisäkseen Paavo Väyrynen toimi samassa tehtävässä alusta alkaen, kunnes palasi Suomen politiikkaan ministeriksi vuonna 2007.


title: Harold Macmillan

text: Maurice Harold Macmillan, 1. Stocktonin jaarli, (10. helmikuuta 1894 – 29. joulukuuta 1986), lempinimeltään "Supermac", oli brittiläinen konservatiivipoliitikko ja Yhdistyneen kuningaskunnan pääministeri 1957–1963.


title: Harold Macmillan

text:
Macmillan oli kansanedustajana Stocktonin vaalipiirissä 1924–29 ja 1931–45, ja Bromleyn vaalipiirissä 1945–64. Asuntoministerinä ollessaan 1951–54 hän rakennutti 300 000 uutta asuntoa vuodessa. Tämän jälkeen puolustusministerinä, ulkoministerinä ja valtiovarainministerinä toimineesta Macmillanista tuli pääministeri 1957, kun Anthony Eden erosi Suezin kriisin takia.
Macmillanin nimitys Edenin seuraajaksi herätti keskustelua, sillä Macmillan oli kuulunut Suezin sotaretken kannattajiin ja puolusti epäonnistunutta operaatiota myös jälkikäteen. Aluksi hänen toimintaansa pidettiin hapuilevana, mutta Britannian talouden käännyttyä nousuun ja poliittisen vaikutusvallan kasvun myötä Macmillanista alettiin käyttää jopa nimiä ”Super-Mac” ja ”Wonder-Mac”, ja häntä verrattiin valtiomiehenä jopa Winston Churchilliin.


title: Harold Macmillan

text: Macmillan keskittyi talousasioihin, ja hänen lähestymistapansa oli pyrkiä korkeaan työllisyyteen, kun taas hänen valtiovarainministeriensä mielestä punnan tukeminen vaati tiukkaa rahapolitiikkaa, joka voisi johtaa työttömyyden nousuun. Macmillan sai kantansa läpi ja tammikuussa 1958 kaikki valtiovarainministerit erosivat.


title: Harold Macmillan

text: Macmillan pyrki korjaamaan välejä Yhdysvaltoihin, jotka olivat katkenneet Suezin kriisin vuoksi. Tässä oli apuna hänen sodanaikainen ystävänsä Dwight D. Eisenhower, jonka kanssa järjestettiin konferenssi Bermudalla jo maaliskuussa 1957.


title: Harold Macmillan

text: Macmillan näki myös Eurooppaan lähentymisen arvon ja pyrki EEC:n jäsenyyteen ja tutkaili EFTA-jäsenyyttä. Imperiumin suhteen Macmillan jatkoi siirtomaista luopumista, Kultarannikko (Ghana) ja Malaiji saivat itsenäisyyden 1957, Nigeria 1960 ja Kenia 1963. Lähi-idässä brittijoukot kuitenkin säilyttivät asemansa, sotatoimia vaadittiin Irakissa 1958 ja 1960 ja puuttumista Omanin asioihin.


title: Harold Macmillan

text: Macmillan johti konservatiivit voittoon lokakuussa 1959 ja lisäsi puolueen enemmistön 67 paikasta 107 paikkaan. Kampanja keskittyi talouteen iskulauseella "Life's Better Under the Conservatives". Todelliset kasvuluvut verrattuna muuhun Eurooppaan olivat kuitenkin heikot ja taloutta heikensi suuri puolustusbudjetti.


title: Harold Macmillan

text: Britannian itsenäisen ydinpuolustuksen epäonnistuttua (Blue Streak ja Blue Steel -projektit), Macmillan neuvotteli yhdysvaltalaisten Polaris-ohjusten saamisesta Nassaun sopimuksella joulukuussa 1962. Tätä ennen hän oli suostunut sijoittamaan 60 Thor-ohjusta yhteiseen hallintaan ja vuodesta 1957 USA:n McMahon Act oli helpottanut ydinteknologian vientiä Britanniaan.


title: Harold Macmillan

text: Macmillanilla oli suuri osa Britannian, USA:n ja Neuvostoliiton keskinäisessä Partial Test Ban Treatyssa 1962. Hänen edellinen yrityksensä oli kaatunut Pariisin toukokuun 1960 kokouksen myötä Gary Powersin alasampumiseen Neuvostoliiton yllä.


title: Harold Macmillan

text: Ranskan Charles de Gaulle esti Britannian jäsenyyden EEC:ssä vetollaan 29. tammikuuta 1963, pelätessään riippuvuutta Yhdysvalloista ja suuttuneena ydinaseiden toimituksesta.


title: Harold Macmillan

text: Macmillanin suosio kääntyi laskuun 1961 suhdanteiden heikkenemisen myötä. Britannian maksutaseongelmat johtivat palkkojen jäädytykseen. Tämä johti hallituksen tappioihin täytevaaleissa. Macmillan uudisti hallitustaan heinäkuussa 1962, mutta kannatus jatkoi laskuaan. Sotaministeri John Profumon skandaalin sekä syöpädiagnoosin ja -leikkauksen vuoksi Macmillan erosi 18. lokakuuta 1963. Hänen seuraajansa oli ulkoministeri Alec Douglas-Home.


title: Harold Macmillan

text: Macmillan kieltäytyi aluksi aatelisarvosta ja jätti politiikan syyskuussa 1964. Hän otti kuitenkin vastaan kuningattaren mitalin. Vetäytymisensä jälkeen hän otti paikan suvun kustannusyhtiöstä Macmillan Publishers. Kahdenkymmenen seuraavan vuoden kuluessa hän antoi vain muutaman poliittisen kommentin.


title: Harold Macmillan

text: Vuonna 1984 hän lopulta hyväksyi aatelisarvon ja sai arvonimen "Earl of Stockton and Viscount Macmillan of Ovenden".


title: Harold Macmillan

text:
Kun Margaret Thatcher valittiin puolueen johtoon, Macmillan liittyi keskusteluun useammin kuin ennen ja hyökkäsi uraansa arvostelleita puolueen monetaristeja vastaan. Thatcherin yksityistämisiä hän vertasi "pöytähopeiden myyntiin."
Vähän ennen kuolemaansa 92-vuotiaana Macmillan antoi nöyryyttäviä kommentteja Thatcherin politiikasta, joihin konservatiivisten opiskelijoiden järjestö Federation of Conservative Students vastasi häpäisykirjoituksella, jossa ehdotettiin Macmillanin tuomitsemista sotarikollisena johtuen hänen toimistaan Bleiburgin murhenäytelmässä. Konservatiivit lakkauttivat FCS:n.


title: Harold Macmillan

text: Macmillan kuoli Birch Grovessa Sussexissa 1986.


title: Reino Paasilinna

text:
Reino Kalervo Paasilinna (s. 5. joulukuuta 1939 Pohjoinen jäämeri
) on suomalainen poliitikko ja kirjailija. Paasilinna on Suomen Sosialidemokraattisen Puolueen jäsen sekä toimi muun muassa kansanedustajana, Yleisradion pääjohtajana ja Euroopan parlamentin jäsenenä.


title: Reino Paasilinna

text: Reino Paasilinna kuuluu tunnettuun veljessarjaan: hänen veljiään ovat Erno Paasilinna, Arto Paasilinna ja Mauri Paasilinna. Perhe oli kotoisin Petsamosta. Reino Paasilinna syntyi Pohjoisella jäämerellä, Aunus-nimisellä laivalla Norjaan, jonne äiti ja kolme muuta lasta pakenivat evakkomatkalla vajaa viikko aiemmin syttynyttä talvisotaa.


title: Reino Paasilinna

text: Paasilinna on naimisissa Anja Aulikki Arstila-Paasilinnan kanssa. Heillä on kolme lasta Miira (s. 1972), Petra (s. 1975), Silja (s. 1976). Sotilasarvoltaan Paasilinna on ylikersantti.


title: Reino Paasilinna

text: Paasilinnat joutuivat sotien seurauksena evakkoon Tervolaan Kemijokilaaksoon, jossa Reino Paasilinna ei jatkanut opintojaan kansakoulun jälkeen vaan oli jo pienestä pitäen erilaisissa töissä. Hän kuitenkin päätyi 1961 pelkästä kansakoulupohjastaan huolimatta televisiotoimittajaksi, ensin Tesvisioon ja sitten 1964 Yleisradioon. Ylessä Paasilinna työskenteli vuosikymmenen ja eteni toimituspäälliköksi, mutta siirtyi 1974 ulkoasiainministeriön palvelukseen. Hieman aiemmin hän oli valmistunut yhteiskuntatieteen maisteriksi.


title: Reino Paasilinna

text: Ulkoministeriössä Paasilinna toimi lehdistöneuvoksena niin Moskovassa kuin Washingtonissa, kunnes tuli valituksi SDP:n kansanedustajaksi Helsingin vaalipiiristä vuoden 1983 vaaleissa. Kansanedustaja-aikansa hän oli myös Yleisradion hallintoneuvoston jäsen. Hän luopui eduskunnasta kesken kauden 1989, kun hänet nimitettiin Yleisradion pääjohtajaksi. Siinä tehtävässä hän veti muun muassa vuoden 1993 tv-kanavauudistusta, kunnes organisaatiouudistuksessa 1994 Ylen johtoon tuli toimitusjohtajan nimikkeellä Arne Wessberg. Paasilinna toimi pääjohtajakaudellaan 1990–1994 Euroopan yleisradiounionissa.


title: Reino Paasilinna

text: Pääjohtajakautensa jälkeen Paasilinna palasi eduskuntaan vuoden 1995 vaaleissa ja väitteli samana vuonna tohtoriksi.


title: Reino Paasilinna

text: Kun Suomi järjesti 1996 välikauden europarlamenttivaalit, Paasilinna asettui ehdolle ja hänet valittiin Euroopan parlamenttiin. Hänet valittiin uudelleen vuosien 1999 ja 2004 vaaleissa, joista jälkimmäisissä hän sai kuudenneksi eniten ääniä Suomessa, yli 64 000. Kansainvälisen asiantuntemuksensa ansiosta Paasilinna sai vastuuta useissa Euroopan unionin ulkopolitiikkaan vaikuttavissa tehtävissä. Vaalikaudella 2004–2009 hän oli Euroopan sosialidemokraattisen puolueen (ESP) koordinaattori teollisuus, tutkimus ja energia -valiokunnassa (ITRE) sekä varajäsenenä kulttuuri ja koulutus -valiokunnassa (CULT). Erittäin merkittävä oli myös EU:n Venäjä-valtuuskunta, jonka varapuheenjohtajat olivat molemmat suomalaisia: Paasilinnan lisäksi Esko Seppänen.


title: Reino Paasilinna

text: ESP:n parlamenttiryhmässä Paasilinna vaikutti koko edustaja-aikansa tavallisena rivijäsenenä. Eurokansanedustajatehtäviensä lisäksi Reino Paasilinna toimii pitkän ja arvostetun journalistitaustansa ansiosta myös Euroopan journalismin keskuksen (EJC) johtokunnassa. Veljessarjaansa verrattuna ei Paasilinnan kirjailijanura sen sijaan ole ollut kovin tuottelias: häneltä on ilmestynyt tähän mennessä kymmenen kirjaa.


title: Reino Paasilinna

text: Lisäksi artikkeleita, dokumenttielokuvia, reportaaseja ja tv-ohjelmia.


title: Medal of Honor: Frontline

text: Medal of Honor: Frontline on EA Los Angelesin kehittämä ensimmäisen persoonan ammuntapeli, joka on osa "Medal of Honor" -pelisarjaa. Electronic Arts julkaisi pelin PlayStation 2:lle, Nintendo GameCubelle ja Xboxille.


title: Medal of Honor: Frontline

text: Pelihahmona ohjataan 101. maahanlaskudivisioonan luutnantti Jimmy Pattersonia, joka työskentelee OSS:lle. Pelissä on noin 20 toisen maailmansodan asetta. Pattersonin tehtävä on edetä läpi toisen maailmansodan Euroopan taistelut ja kaapata natsi-Saksan Horten Ho 229 -pommittajan prototyyppi, joka on toiselta nimeltään pelissä HO-IX.


title: Medal of Honor: Frontline

text: Pelissä liitytään myös operaatio Market Gardeniin, Normandian maihinnousuun, ja saksalaisen sukellusveneen kyytiin. Pelissä on aseina muun muassa saksalainen G43-kiikarikivääri, panssarikauhu ja varsikäsikranaatteja.


title: Näätämöjoki

text: Näätämöjoki (, ) on Näätämöjoen vesistön laskujoki ja se alkaa Suomen Iijärvestä laskien jälkeen Norjan puolella Pohjoisen jäämeren Näätämövuonoon. Suomen puolella on jokea noin 50 kilometriä. Tällä matkalla vesi laskeutuu Iijärven tasosta (193 metristä) noin 130 metriä alemmas. Joki levenee muutamin kohdin järviksi, joista suurimpia ovat Kaarttilompolo, Vuodasluobal ja Opukasjärvi.


title: Näätämöjoki

text: Näätämöjoessa esiintyy luonnonvaraisena muun muassa merilohta, järvitaimenta, meritaimenta, harjusta ja haukea.


title: Pohjoisen Kantaperuna

text: Pohjoisen Kantaperuna Oy on suomalainen siemenperunayhtiö, jonka pääkonttori on Tyrnävällä Pohjois-Pohjanmaalla. Yrityksellä on lisäksi konttori Pyhäjoella. Kantaperuna on alallaan markkinajohtaja ja edustaa Suomen viljellyimpiä perunalajikkeita. Yritysryhmään kuuluu emoyhtiön lisäksi ruokaperunayhtiö Luonnosta Oy sekä Venäjän vientiä harjoittava Sadokas Export Oy, jolla on Pietarissa tytäryhtiö ZAO Sadokas Export. Yhtiö muodostui nykyiselleen 2001, kun Pyhäjoen Kantaperuna Oy:öön liittyi Sadokas Oy. Pyhäjoen Kantaperuna Oy:n perusti 1987 Eero Pisilä.


title: Pohjoisen Kantaperuna

text: Pohjoisen Kantaperuna Oy myy sopimustuottajiensa viljelemää sertifioitua eli virallisesti tarkastettua siemenperunaa tuotantopanoksiksi ruokaperunaviljelijöille ja ruokaperunateollisuuteen. Yritysryhmän kokonaistuotannosta noin 30 % viedään ulkomaille. Tärkeimpiä vientimaita ovat Ruotsi, Venäjä, Turkki, Norja ja Viro. Vientimarkkinoilla Pohjoisen Kantaperuna toimii myös aputoiminimellä Northern Seed Potato ltd. Suomessa viljellään siemenperunaksi myös Venäjän suosituinta perunalaatua, Nevskiä vientiä varten. Lajikkeen viljelysala Venäjällä on 37 prosenttia.


title: Pohjoisen Kantaperuna

text: Kantaperunan edustamia lajikkeita ovat muun muassa Suomen viljellyin lajike Van Gogh, ravintoloiden suosituin peruna Asterix sekä varhaisperuna Hankkijan Timo.


title: Pohjoisen Kantaperuna

text: Suurin osa Kantaperunan myymästä siemenperunasta tuotetaan Euroopan unionin pohjoisimmalla high grade -alueella, eli kasvintuhoojista vapaalla siementuotantoalueella. High grade -alue käsittää Tyrnävän ja Limingan kunnat Oulun läheisyydessä.


title: Pohjoisen Kantaperuna

text: Pohjoisen Kantaperuna edustaa Suomessa seuraavia lajikejalostajia: HZPC:tä Hollannista lajikkeilla Adora, Asterix, Felsina, Redstar, Van Gogh, Ukama ja Vital sekä Saatzucht Soltau-Bergen:ä lajikkeella Gloria, Rikea ja Solana Agrar-Produktea Saksasta sekä suomalaista Boreal Kasvinjalostusta Hankkijan Timo:lla.


title: Pohjoisen Kantaperuna

text: Pohjoisen Kantaperunan perunat tuleva pääasiassa sopimusviljelijöiltä Pyhäjoki-Tyrnävä -alueelta. Perunaa toimitettiin noin 15 000 000 kg 17 pakkaamoon. Hajautettu malli toimii toimitusten reaaliaikaisen tietokoneseurannan vuoksi. Keväällä kuukauden aikana lähtee siemenperunaa noin 1 000 toimitusta.


title: Eila Roine

text: Eila Roine (viralliselta nimeltään Eila Orvokki Roine-Auvinen, o.s. Roine; s. 26. marraskuuta 1931 Turku) on suomalainen näyttelijä. Elämäntyönsä hän on tehnyt Tampereen Työväen Teatterissa, missä hän oli kiinnitettynä vuodet 1951–1994 ja sen jälkeen vierailijana.


title: Eila Roine

text: Roine sai teatterineuvoksen arvonimen vuonna 1995. Vuonna 2006 tasavallan presidentti myönsi hänelle Pro Finlandia -mitalin. Vuonna 2018 hänet promovoitiin Tampereen yliopiston Kunniatohtoriksi.


title: Eila Roine

text: Roine aloitti näyttelemisen Eino Salmelaisen iltanäyttelijäkoulussa vuonna 1949. Hänet kiinnitettiin Tampereen Työväen Teatteriin vuonna 1951. Roine näytteli teatterissa vuoteen 1994, eläkkeelle jäämiseen saakka. Hän on vieraillut teatterissa tämän jälkeenkin.


title: Eila Roine

text: Roine on näytellyt muun muassa televisiosarjoissa "Heikki ja Kaija" (Kaijan roolissa), "Rintamäkeläiset" ja "Kotikatu". Hän näytteli myös elokuvassa "Juoksuhaudantie" (2004). Vuosina 1996–2013 Roine toimi lastenohjelma "Pikku Kakkosen" juontajana, ”Eila-mummina”. Hän juonsi Pikku Kakkosen viimeistä kertaa 11. syyskuuta 2013.


title: Eila Roine

text: Roine on saanut Tampereen kaupungin taidemitalin ja kultaisen ansiomerkin, Hämeen läänin taidetoimikunnan mitalin, Suomen teatterijärjestöjen keskusliiton kultaisen ansiomerkin ja Hämäläis-Osakunnan mitalin.